text:
Eina ferðina var tað ein kongur, sum ráddi fyri einum stórum ríki langt burturi í verðini. Hann átti nógv herskip. Best dámdi honum at vera á sjónum. Tí lá hann úti við skipum sínum í langar tíðir, bæði summar og vetur.
Nú eina ferðina, kongur kemur heim yvir havið frá herferð, støðgar skipið hjá honum úti í villini sjógv. Djúpt er og einki land at síggja, so skipsmenninir fata ikki, hvat ið bagir. Teir fara so til kongin og siga, hvussu vorðið ið er, at skipið er støðgað - hóast vindurin blæsur og seglini standa full.
Kongur kemur á dekkið, hyggur allastaðni. Jú, nú sær hann, tað situr ein havfrúgv á einari aldu framman fyri skipinum. Hann rópar á havfrúnna: ”Hvat vil tú mær?”
Hon svarar: ”Tú sleppur aldri hiðani, uttan tú lovar mær tað fyrsta lív, tú hittir, tá ið tú kemur til tína heimastrond.”
Konginum líkar hetta einki. Men hann veit sær eingi ráð uttan at geva henni hetta lyftið. Tað ger hann so. Og beinanvegin fer skipið aftur at sigla. Tað var væl av vindi, hann lá rúman, so tað leið væl eftir hjá teimum. Skjótt sóu teir land.
Kongurin átti ein einasta son. Hann var fimtan ára gamal. Nú gekk hann og stundaði eftir, at pápin skuldi koma heim. Og tá ið hann ein dagin sær skipið koma undan havsbrúnni, er hann ikki seinur til strandar.
Men tá ið kongurin stígur á land og sær sonin koma rennandi ímóti sær, er hann illa við. Tí hann minnist lyftið, hann hevur givið havfrúnni. Hann skundar sær at festa eyguni við ein galt, sum gekk har og rótaði og síðani við eina gás. Dapur í huga beyð hann monnum sínum at kasta galtin í havið. Síðani fer hann leiðandi sonin heim á borgina, meðan alt fólkið frøist við at hava fingið kongin heilan heimaftur.
Dagin eftir verður stormur; brimið stendur í grasið, og galturin verður skolaður deyður upp á aftur land.
Kongur býður nú, at gásin skal kastast í havið. Aftur kemur stormur og brimódn, so gásin breyt eisini deyð upp á aftur land.
Nú skilti kongur, at havfrúgvin vildi einki annað lív hava uttan son hansara. Og hann vildi kongur ikki lata, tí sonurin var tað besta, hann átti. Kongur ger tí tað, sum hann aldri hevur gjørt áður, hann brýtur sítt lyfti til havfrúnna og roynir at gloyma, at hann nakrantíð hevur hitt hana.
Ája, hetta gongur eina tíð. Men so má kongur sanna, at eingin kann sníkja seg frá lagnu síni. Best sum er, og kongssonurin gongur niðri við strondina saman við øðrum ungdómi, nú kemur ein fonhvít hond upp úr sjónum, tað glitrar gull og dýrir steinar á hvørjum fingri. Hondin grípur kongssonin og dregur hann oman av landi. Hann verður nú førdur langar leiðir gjøgnum havið og støðgar ikki á fyrr enn á slottinum, har havfrúgvin býr. Tí havfrúgvin hevur eitt stórt og stásisligt slott á havbotninum, har alt er prýtt við silvuri og gulli, við perlum og dýrum steinum.
Kongssonurin livdi nú leingi í hesum slotti. Her hitti hann fleiri kongabørn, ið líka sum hann vóru tikin oman av landi og førd higar. Ein av moyggjunum, havfrúgvin hevði um seg, var kongsdóttirin Singorra. Hon hevði verið har sjey ár og visti mongum at siga frá. So líðandi var hon eisini vorðin framlig í gandi. Kongssonurin fær skjótt yndi til hesa vøkru gentu. Singorra verður eisini burtur í honum, og tey geva hvør øðrum lyfti um trú og æru so leingi, tey eru á lívi.
Ein dagin kallar havfrúgvin kongssonin til sín og sigur við hann:
”Eg veit, tú er góður við Singorru. Nú leggi eg tær tríggjar treytir við. Lúkar tú tær, gevi eg tær gentuna og loyvi at fara heim aftur við henni. Lúkar tú tær ikki, skal tú vera her og tæna mær allar tínar dagar.”
Havfrúgvin leiddi hann nú til eina stóra ong, ið stóð alloðin av sævargrasi, og sigur við hann: ”Hetta veri tín fyrsta treyt, at tú sker hesa ongina og setur hvørt strá aftur á rótina, so alt verður sum áður. Og hetta skal vera gjørt, áðrenn sólin setir í kvøld.” Síðani gevur havfrúgvin honum ein akurknív í hondina og fer frá honum.
Kongssonurin setir nú á at skera. Men tað er beinanvegin, hann missir mótið; tí hann sær, at hvussu hann kýtir seg, fær hann ikki skorið hálvliðugt til dagsetur. Og so hetta at seta hvørt strá á aftur rótina, tað stóð jú ikki til. Hann leggur knívin frá sær og setir seg á vøllin.
Meðan kongssonurin situr har ráðvillur og dapur í huga, kemur tann vakra Singorra gangandi framvið og spyr, hví hann situr har so niðurfyrikomin á at líta. Kongssonurin sigur nú, hvat havfrúgvin hevur álagt honum, ”og av tí eg fái ikki gjørt tað, hon krevur, missi eg bæði teg og allan mín lívshug.”
Tá sigur Singorra: ”Lovar tú aldri at svíkja meg, skal eg hjálpa tær.”
Kongssonurin svarar, at aldri, so leingi hann livir, skal hann svíkja tað lyfti, hann hevur givið henni um trúskap.
Singorra tekur nú akurknívin og nemur við grasið. Tað er alt í einum, so er alt grasið sligið. Hon vendir knívinum, nemur við grasið við bakkanum, og beinanvegin stendur alt á aftur rótini. Síðani fór hon sín veg.
Men kongssonurin skundaði sær glaður í huga heim á borgina at siga havfrúnni frá, at hann hevði lúkað fyrstu treytina.
Dagin eftir kallaði hon kongssonin aftur til sín og segði við hann, at nú skuldi hon geva honum aðra treytina: ”Í rosshúsi mínum standa hundrað ross. Har hevur ikki verið sópað í eitt mannaminni. Fá nú alt burtur, har liggur, áðrenn sólin setir í kvøld. Ger tú tað, skal eg halda lyftið, eg havi givið tær.”
Men tá ið kongssonurin kemur í rosshúsið, sær hann, at tað nyttar einki at fara undir arbeiðið; hetta var ikki einsmansføri at sópa áðrenn dagsetur. Hann setur seg bara niður, mótleysur sum ongantíð áður.
Hann hevði ikki sitið leingi, nú kemur tann vakra Singorra til hansara og spyr, hví hann er so tungur í huga.
Kongssonurin sigur henni nú frá, hvat havfrúgvin hevur álagt honum. ”Tað eri eg ikki maður fyri at gera, og so missi eg bæði teg og allan mín lívshug. Tí eri eg so syrgin.”
Singorra sigur nú við hann: ”Lovar tú, aldri at svíkja meg, skal eg hjálpa tær.”
Kongssonurin svarar, at aldri so leingi, hann livir, skal hann svíkja lyftið, hann hevur givið henni.
Tá fór Singorra at stalldurunum, tók ein putt, har stóð, og sló í stallgólvið. Alt í einum var reint, so gullreint, at tað var ikki eitt smusk at síggja. Kongsdóttirin fór sín veg.
Men hann fór glaður og fróur heim á borgina at siga havfrúnni, at hann hevði lúkað aðru treytina.
Triðja dagin verður hann kallaður upp aftur á borgina. Havfrúgvin sigur tá við hann:
”Hetta veri tín triðja treyt: Eg eigi ein svínastall við túsund svínum. Har er ikki sópað í hundrað ár. Ger tú tað, áðrenn sólin setir í kvøld, skal eg halda lyftið, eg gav tær. Ger tú tað ikki, skal tú vera her hjá mær allar tínar lividagar.”
Tá ið prinsurin kemur í svínastallin, er har so vorðið, at hann roynir ikki at fara undir arbeiðið, tí tað var meira enn so, at nakað menniskja kundi fáa tað liðugt, áðrenn dagur setti. Hann setir seg bert niður og leggur hendurnar í fangið og er so syrgin, at tað er eingin endi á.
Hann hevur ikki sitið leingi, nú kemur tann vakra Singorra aftur til hann og spyr, hví hann situr so stúrin.
Hann sigur nú frá, hvat havfrúgvin hevur álagt honum. ”Tað er einki menniskja ført fyri at gera til dagsetur; tí missi eg bæði teg og hugin at liva longur.”
Kongsdóttirin sigur: ”Lovar tú, aldri at svíkja meg, skal eg hjálpa tær.”
Hann svarar: ”Aldri mín dag skal eg svíkja lyftið, eg havi givið tær, so leingi eg eri á lívi.”
Singorra fer nú fram at svínahúsdurunum og sigur, í tí hon hevur hondina á loft: ”Veri reint!” Og alt í einum var alt sópið burtur og gólvið so reint, at tú sá ikki eitt fon. Síðani fór kongsdóttirin sín veg.
Men hann skundaði sær upp á borgina at siga havfrúnni frá, at hann hevði lúkað triðju treytina. Tá varð hon ill, men duldi tað, hugsaði við sær, at enn einaferð skuldi hon royna at vinna á kongssoninum.
Morgunin eftir kallar havfrúgvin hann upp aftur til sín og sigur: ”Nú skal tú fara til systur mína eftir brúðarstásinum til unnustu tína.” Hon gevur honum eina eskju at hava hetta í. Tá órar kongssonurin ilt. Hann sær á eygnabránum, at havfrúgvin vil honum ann. Hon ætlar, hann skal møta feigdini á hesi ferð.
Tá ið kongssonurin skal til ferðar, kemur tann vakra Singorra til hann og sigur: ”Eg havi hoyrt, tú skal til systur havfrúnna. Tá kemur tú valla heilur heim, fylgir tú ikki mínum ráðum. Her hevur tú tveir knívar, tvær øksir, tvær húgvur og tvey breyð. Hetta skal tú taka við tær og geva burtur á leiðini, sum tú heldur best vera. Og tá ið tú kemur vegin fram, ver tá varin, hvar tú setir teg. Í høllini, tú kemur inn í, eru fimm stólar. Setir tú teg í tann hvíta, søkkur tú í jørðina og kemur aldri upp meir. Setir tú teg í tann reyða, kemur eldur í teg, sum aldri sløknar. Setir tú teg í tann bláa, fær tú ólívssótt og doyr. Setir tú teg í tann gula, fær tú svinnsótt og kemur teg aldri aftur. Men á tí svarta stólinum situr tú óskalaður. Her gevi eg tær eisini ein silkikodda, legg hann undir ormin, ið skríður á salsgólvinum. Og fram um alt - et ikki av tí, tær verður boðið, tí so er úti við tær, og eg síggi teg aldri meir.”
Kongssonurin takkar unnustu síni fyri hesi góðu ráð, sigur henni farvæl og fer avstað.
Einki er mær sagt um ferðina, fyrr enn kongssonurin kemur til tveir menn, sum fáast við træskurð. Teir eru illa útgjørdir, hava bara ein knív, eitt morlijarn, sum einki nyttar. Kongssoninum kemur nú í hug, tað Singorra segði við hann, og gevur træskurðarmonnunum knívarnar báðar.
Hann fer nú haðani. Tá ið hann hevur gingið nakað, kemur hann til tveir viðahøggarar. Men arbeiðið gongur vánaliga; tí teir hava bara eina træøksi. Kongssonurin tekur nú báðar sínar øksir og gevur viðahøggarunum hvør sína. Hann fer nú longur fram á vegin og kemur til tveir kvarnkallar, sum stóðu har við breytina og mólu korn. Tað var kalt í veðrinum, og teir vóru hattleysir, so teir vóru illa komnir av kulda. Kongssoninum rennur í hug tað, sum unnustan segði við hann, og gevur kvarnkallunum hvør sína húgvu. Aftur gongur kongssonurin og kemur til tað stóra slottið, sum systir havfrúnna búði í. Men fyri borgarliðanum koma ein bjørn og ein úlvur stunandi ímóti honum, og tey leikaðu í, so hann ógvaðist við. Men kongssonurin var ikki ráðleysur, hann tekur annað breyðið, blakar villdýrunum hvørt sína helvt av tí. Tey leggjast nú at eta, og hann sleppur snikkaleysur inn um grindina.
Hann fer síðani inn á slottið og trínur fram fyri havdrotningina, ber heilsu frá systrini, havfrúnni, sigur síni ørindi. Hann verður hábærsliga móttikin, og havdrotningin lovar at fáa brúðarstásið til vega. Hon tekur tann hvíta stólin og býður honum sess. Kann vera neyðugt at hvíla seg eftir so langa ferð. Men kongssonurin minnist tað, Singorra segði við hann, og setir seg ikki. Tá ber hon fram tann reyða stólin, men kongssonurin sigur, at hann virðir einki at standa. Nú ber hon fram tann bláa stólin. Kongssonurin vil heldur ikki seta seg í hann. Síðani tekur hon tann gula. Tað er í sama navn, hann setti seg ikki. Tá tók havdrotningin tann svarta stólin. Jú, nú tók kongssonurin av og helt fyri: »Tað kundi verið ein hvíld at bukkað beinini eina løtu.”
Havdrotningin varnaðist, at kongssonurin var varin. Tað dámdi henni lítið. Hon tekur nú eitt lítið ílát við mati og býður: ”Tað er neyðugt at eta aftan á so langa ferð.” Kongssonurin bar seg undan og segði, hann var ikki svangur. Men tað batti eingin umbering, eta mátti hann, um hann vildi ella ei. Havdrotningin fer nú at fáa brúðarstásið saman. Áðrenn hon fer, sigur hon við ormin, sum skríður á gólvinum:
”Ormur mín
ansa eftir honum!”
Tá ið kongssonurin nú sær ormin skríða, fer hann og leggur silkikoddan, hann fekk frá unnustu síni, undir høvdið á honum. Hetta dámdi honum væl, og hann legði seg við frið at sova. Kongssonurin fer nú og setir matílátið í ein krók, leggur ein kveistur útyvir, setir seg so aftur á tann svarta stólin. Tá ið havdrotningin kom aftur, spurdi hon, um hann hevði etið. - Jú, hann hevði, takkaði fyri.
Nú sigur havdrotningin:
”Matílát mítt!
hvar er tú nú?”
Ílátið svarar:
”Undir kveistrinum her,
undir kveistrinum her.”
Havdrotningin varð firtin, tók matílátið og setti í fangið á kongssoninum og segði, at hann skuldi eta upp, áðrenn hon kom aftur. So sigur hon við ormin - í tí hon fer út:
“Ormur mín
ansa eftir honum!”
Meðan havdrotningin er úti, hugsar kongssonurin seg um, hvar hann skal fjala matílátið. Jú, hann ger ikki vandari, stappar ílátið upp undir troyggjuna. Havdrotningin kemur aftur og spyr kongssonin, um hann hevur etið. - Jú, hann hevur, takkar fyri matin.
Havdrotningin sigur:
”Matílát mítt!
Hvar er tú nú?”
Matílátið svarar:
”Her í barminum,
her í barminum.”
Tá er havdrotningin nøgd og sigur:
”Er tú í barminum,
endar tú drúgvast í tarmunum.”
Kongssonurin fær nú eskjuna við brúðarstásinum, sigur farvæl, takkar fyri seg og fer av stað. Hann er ikki meir enn komin út í tún, nú fer at skotrast uppi undir troyggjuni. Tá er tað matílátið, sum er vorðið livandi, hevur umskapt seg til ein dreka, sum breiðir út veingirnar og fer á flog. Hann sær hann ikki aftur. Tá ógvaðist kongssonurin við og skundaði sær, alt hann orkaði, burtur haðani.
Tá ið hann kemur til borgarliðað, rópar havdrotningin:
”Bjørn mín,
rív hann sundur!”
Beinanvegin leyp bjørnin fram og skuldi jarðleggja hann. Men kongssonurin tók hitt breyðið og gav henni helvtina. Tá segði bjørnin:
”Gorhungrað var eg.
Nú fekk eg mettuna.”
Kongssonurin skundaði sær av stað. Men nú kom hann til vargin. Tá rópti havdrotningin:
”Úlvur mín,
rív hann sundur!”
Úlvinum var ikki at eggja; hann leyp fram við gapandi kjafti. Men kongssonurin tók hina helvtina av breyðinum og gav honum. Tá bant úlvurin frið og segði:
”Gorhungraður var eg.
Nú fekk eg mettuna.”
Kongssonurin gongur longri og kemur til teir báðar kvarnkallarnar, sum standa og mala við gøtuna. Tá rópar havdrotningin:
”Kvarnkallar tvá,
leypið nú á!”
Men tá ið kvarnkallarnir sóu, hvør ið kom, lupu teir ikki á, lótu kongssonin fara í frið og náðum og søgdu:
”Hann gav okkum húgvu,
vit gera honum einki ilt.”
Kongssonurin skundar sær nú longur fram á vegin og kemur til viðahøggararnar. Tá rópar havdrotningin:
”Viðahøggarar tvá,
leypið nú á!”
Men tá ið viðahøggararnir sóu, hvør ið kom, lupu teir ikki á, men søgdu:
”Hann gav okkum øksi,
vit gera honum einki ilt.”
Aftur gongur kongssonurin sína leið og kemur til træskurðarmenninar. Havdrotningin rópar:
”Træskurðarmenn tvá,
leypið nú á!”
Men tá ið træskurðarmenninir sóu, hvør tað var, ið kom, lupu teir ikki á, men søgdu:
”Hann gav okkum knív,
vit gera honum einki ilt.”
Kongssonurin gongur nú ótálmaður sína leið, líka til hann kemur heim. Tá fer hann inn fyri havfrúnna við brúðarstásinum og sigur, at nú hevur hann røkt tey ørindi, hon hevði sent hann.
Tá varð havfrúgvin so ørg, at hon beit á kampi; men segði einki. Tað sást á øllum brøgdum, at hon hevði ilt í huga.
Um kvøldið, tá ið fólk skal til songar, kemur tann vakra Singorra til kongssonin og sigur:
”Væl afturkomin, vinur mín! Men nú er havfrúgvin ill; so hava vit lív okkara kært, mugu vit sleppa okkum til rýmingar í nátt.”
”Tað man vera lættari sagt enn gjørt at rýma hiðani,” sigur kongssonurin, ”uttan so havfrúgvin sleppur okkum avstað.”
Singorra biður kongssonin hava gott mót. ”Bara tú lovar at verða trúfastur móti mær, so skal eg finna upp á ráð.”
Hann vissar hana í, at hann aldri sítt lív skal ynda aðra gentu enn hana.
Tá sigur Singorra: ”Far oman í stallin, legg gullsaðilin á tann svarta hestin, og silvursaðilin á ta svørtu ryssuna.” Sjálv fer hon í moynnasalin og bjórar tríggjar dukkur saman. Eina setir hon við songina, aðra á miðjum gólvinum og triðju á gáttini. Síðani sker hon seg í fingurin, letur ein blóðdropa drepa á hvørja dukkuna og sigur við tær:
”Svarið tit nú fyri meg, tá ið eg eri farin.”
Um midnáttarleitið fóru bæði kongabørnini ljódliga oman í rossastallin, stigu á bak og riðu út av borgini. Tað hvørki goyði ella gól eftir teimum, og tey riðu í frið og náðum alla náttina. Eingin varnaðist um, at tey vóru farin av stað.
Men tá ið hanarnir fóru at gala út móti morgni, vaknaði havfrúgvin í høgalofti og rópti:
”Singorra mín,
svevur tú enn?”
Dukkan við songina svarar:
”Nei, mín frú,
eg vaki nú.”
Eina løtu seinni rópar havfrúgvin aftur:
”Singorra mín,
hvat ger tú nú?”
Dukkan á miðjum gólvi svarar:
”Hoyr, mín frú,
eg kyki nú.”
Aftur gongur ein løta. Havfrúgvin rópar triðju ferð:
”Singorra mín,
er kykað nú?”
Dukkan á gáttini svarar:
”Ja, mín frúa,
nú ornar grúva.”
Men tá ið leið út á morgunin, kom havfrúgvin sjálv inn í moynnasalin at síggja, hvussu vorðið er. Tá sær hon, kongsdóttirin er burtur; bara tær tríggjar dukkurnar standa har og glana. Hon grunar, hvat áfatt er, og skundar sær oman í rossastallin. Tá eru tey svørtu rossini bæði horvin. So var gitin gáta: Kongabørnini vóru rýmd á hestbaki. Havfrúgvin verður ovursint og lovar hevnd. Hetta skal vera minniligt, at tey hava vunnið henni hesa neis. Hon rópar á ein av dreingjum sínum og sigur:
”Skunda tær, saðla tann havurin,
sum tekur hundrað míl í einum lopi,
ríð av stað og tak bæði stórt og smátt!”
Drongurin var ikki seinur, leyp á bak og so av stað sum eitt fok.
Tá ið Singorra hoyrdi dunini aftan fyri tey, skilti hon, at nú var vandi á ferð. Hon sigur tá við kongssonin: ”Hoyrir tú gangin? Hatta er havurin hjá havfrúnni, sum er úti og gantast. Nú ræður um at vera varin.”
Hon skapti seg nú um til eina rottu og kongssonin til tvær rottur, sum gingu og spældu sær á gøtuni. Hetta var ikki meir enn gjørt, nú kemur havurin sum ein hvirluvindur stunandi, eldgrøvin stóð eftir honum, hann kom.
Tá ið nú drongurin sær tær tríggjar rotturnar, sum spæla sær við gøtuna, hugsar hann við sær: ”Tað man ikki vera hasar meinaleysu skapningarnar, havfrúgvin ætlaði, at eg skuldi taka.” Hann reið nú vegin fram, men einki hann fann. Mátti so venda heim aftur við sín gráin tøkk.
Tá ið hann kemur til garðs, stendur havfrúgvin uttanfyri og bíðar. ”Nú, fekk tú tey?” spyr hon.
”Nei,” sigur drongurin, ”eg sá bara tríggjar rottur, ið spældu á gøtuni.”
Tá segði havfrúgvin og var ógvuliga ill:
”Tær skuldi tú tikið.
Far avstað aftur og tak bæði stórt og smátt.”
Drongurin steig aftur á bak og helt av stað, sum eitt skot. Men tá ið Singorra hoyrir dunini, sigur hon við kongssonin:
”Hoyrir tú gangin? Nú mugu vit vera varin, tí nú er havurin hjá havfrúnni úti og gantast.”
Hon skapar tey bæði um til tveir smáfuglar, ið flagsa í luftini.
Í tí sama kemur havurin stunandi, tað er ikki eiti á ferð, hann hevur. Tá ið drongurin nú sær hesar báðar fuglarnar, hugsar hann við sær: Hasir meinaleysu smáfuglarnir kann tað ikki vera, havfrúgvin hevur ætlað, eg skuldi taka. Hann ríður nú vegin fram, finnur einki og vendir heimaftur við sín gráin tøkk.
Tá ið hann kemur aftur til garðs, stendur havfrúgvin fyri honum og bíðar: ”Nú sá tú tey?” spyr hon.
”Nei,” svaraði drongurin, ”eg sá einki uttan tveir smáfuglar, sum flagsaðu í luftini.”
Havfrúgvin sigur, illa við:
”Tað var teir, tú skuldi tikið.
Far avstað aftur og tak bæði stórt og smátt.”
Aftur helt drongurin av stað við havrinum. Hann fór so skjótt sum hugin.
Tá ið Singorra hoyrir dunini aftan fyri tey, sigur hon við kongssonin: “Hoyrir tú gangin? Nú mugu vit vara okkum. Havurin hjá havfrúnni er úti og gantast.” Nú skapar hon seg og unnasta sín um til tvey trø, sum standa við gøtuna.
Tað var alt í einum, drongurin var har á havrinum. Hann fór sum eitt hvin gjøgnum luftina.
Tá ið hann nú sær tey bæði trøini standa við gøtuna, hugsar hann við sær: Hasi neyðars trøini, har standa, kann tað ikki vera, havfrúgvin vildi hava meg at taka. Hann reið nú vegin fram, men fann einki og reið heim aftur við sín gráin tøkk.
Tá ið hann kemur til garðs, stendur havfrúgvin fyri honum og bíðar: ”Nú, fann tú tey?” spyr hon.
”Nei,” svarar drongurin, ”eg sá bara tvey trø, sum stóðu við gøtuna.” Tá sigur havfrúgvin grim í huga:
”Rætt tey skuldi tú tikið.
Segði eg ikki, tú skuldi taka
bæði stórt og smátt?”
So helt havfrúgvin sjálv av stað á havri sínum. Nú skuldu kongabørnini týna. Men gakk! Tá ið hon kemur vegin fram, eru tey komin um mark inn í eitt annað ríki, sum hon hevði einki vald á. Hon mátti so heim aftur við sítt gráin skinn.
Kongabørnini ferðast nú víðari og koma upp úr sjónum nærindis kongsgarðinum. Tá ið kongssonurin sær sín faðirs garð aftur, leingist honum eftir at frætta, hvussu vorðið er, um faðir og móðir eru á lívi enn. Singorra setir seg ímóti, at hann skal fara inn á slottið. Hon var ikki álvilig fyri, hvat ið tá fór at henda. Men kongssonurin vildi so fegin fara. Hann bað og bønaði unnustu sína um at sleppa av stað. Jú, so læt hon sær siga. Men hann skuldi vera skjótur aftur. Hon skuldi seta seg at bíða eftir honum. Og so sigur hon við hann:
”Eitt má tú lova mær: Sig einki við nakran, tá tú kemur í faðirs garð. Ver málleysur til vit hittast aftur; tí annars gloymir tú meg og tað lyfti, tú hevur givið mær.”
Kongssonurin játtaði sum Grimmar kongur, at hann skuldi ikki fella orð, fyrr enn hann hevði hitt hana aftur. So fer hann av stað. Singorra verður sitandi eftir. Hon grætur, tí tað berst henni fyri, at nú fór hann frá henni við alla.
Ája, kongssonurin ríður nú heim. Og tit kunna ætla, at frøin var stór. Men hann var løgin, hildu øll á borgini; tí hann segði ikki eitt orð. Hann heilsaði tigandi foreldrum sínum og gjørdi seg so til at fara av stað aftur. Øll hildu tað var nógv fyri, hann skuldi fara so skjótt. Men tað bar ikki til at forða honum.
Tá ið kongssonurin nú kemur út aftur um borgarliðað, kemur hundurin so glaður smágoyggjandi ímóti honum. Tá gloymir hann sítt lyfti og fer at pjátra fyri hundinum. Í somu løtu var hann ein heilt annar maður og gloymdi unnustu sína. Alt, sum hent var, tóktist honum, var ein ringur dreymur. Hann vendi nú inn aftur og var sum hini. Faðir og móðir tóku glað og fró ímóti honum, og alt var gott. Alt ríkið gleddist, tí kongur nú hevði fingið son sín, sum so leingi hevði verið burtur, heilan heim.
Meðan alt hetta hendir, situr Singorra og bíðar. Hon bíðar og bíðar; men eingin kongssonur spyrst aftur. Tá skilir hon, at alt, hon ræddist fyri, er hent; hon hevur mist unnasta sín. Tað var henni ein tung sorg at bera. Hon sleppir sær burtur úr fólkaeygum og setir seg við eina lítla keldu at gráta. Tá ið náttin kom, fór hon upp í eitt træ, sum stóð og lútaði út yvir kelduna, og setti seg at sova.
Tíðliga um morgunin, tá ið sólin kom upp, kemur ein ung genta til kelduna eftir vatni. Tá ið hon bukkar seg niður at taka vatnið, sær hon andlitið á tí vøkru Singorru spegla sær í kelduni, og heldur tað vera sítt egna andlit, hon sær. Glað og ovfarin slær hon hendurnar saman og sigur:
”Eri eg vorðin so vøkur, hóskar tað ikki longur at vera heima og síggja blinda faðir mínum til góðar.”
Við hesum orðum blakaði hon vatnílátið frá sær og rýmdi. Men Singorra fór niður úr trænum, tók vatn í byttuna og fór heim í smáttuna til tann blinda mannin. Hon varð so góð við hann, sum var tað hennara egni faðir. Hesin gamli helt heldur ikki annað, enn at hetta var hansara egna dóttir, hóast hon alt í einum var vorðin heilt øðrvísi í medferð og sinnalag.
Tað vardi ikki leingi, fyrr enn tað spurdist, at tann gamli, blindi maðurin átti eina dóttur, sum var so vøkur, so vøkur, at eingin var hennara líki. Hetta fingu hovmenninir eisini at hoyra. Teir seta sær nú fyri at fáa at vita, um tað var satt, at henda gentan eisini var líka so stolt, sum hon var vøkur. Teir gera nú av, at teir ein og ein skulu fara til hana, hildu um enn teir fingu durafjórðingin í fyrstani, mýldist hon av umsíðir.
Ein tíð líður. So fer fyrsti hovmaðurin at vitja Singorru. Hann kemur inn í smáttuna, setir seg at tala við gentuna og ganga henni til handa í hennara húsarbeiði. Tá ið leggingartíð kemur, vil hovmaðurin ikki fara av stað aftur, men biður um at sleppa at vera har um náttina. Singorra lætst at honka eftir. Men best sum er, sigur hon fyri munni sínum:
”Rætt var tað, nú gloymdi eg at lata úthúshurðina aftur.”
”Tað skal eg gera fyri teg,” er hovmaðurin so bráður at svara.
Gentan er glað við og takkar fyri. Heldur við hovmannin, hann fer út:
”Sig mær, tá ið tú hevur fingið í úthúshurðina.”
”Jú, nú haldi eg í úthúshurðina,” rópar hann.
Tá rópar Singorra:
”Hurð haldi kalli, kallur haldi hurð,
til tann alljósa morgun.”
Hóvmaðurin verður nú fastur í hurðini. Tað nyttar einki, hvussu hann rykkir og skrykkir, har má hann standa til tann ljósa morgun. Tá ið ljóst er, sleppur hann umsíðir leysur og smýgur sær heim til kongsgarðin sum flongdur hundur. Vit kunna ætla, at hann duldi fyri hinum, hvussu illa honum hevði gingist.
Kvøldið eftir fer annar av hovmonnunum at vita, hvussu fer. Hann kemur í smáttuna og setir seg at tala við gentuna, tekur hond í við henni við húsarbeiðinum. Tá ið leggingartíð kemur, røkist einki fyri, at hann fer av stað aftur, men rekur fram undir at vera har í nátt.
Singorra segði ikki nei, var fryntlig. Best sum er, sigur hon fyri munni sínum:
”Rætt var tað. Nú gloymdi eg at taka eitt plagg inn, eg legði á klettin uttanfyri.”
”Tað skal eg gera,” er hovmaðurin so bráður at svara.
Gentan er glað við og takkar fyri, heldur við hovmannin, hann fer út: ”Sig mær, tá ið tú hevur fingið í klettin.”
”Ja, nú haldi eg í klettin,” rópar hann.
Tá rópar Singorra:
”Klettur haldi kalli, kallur haldi kletti
til tann alljósa morgun.”
Har verður so hovmaðurin standandi fastur til morgunin eftir. Tá ið alljóst er, losnar hann og smýgur sær heim aftur til kongsgarðin, líka smoykin sum hin fyrri.
Kvøldið eftir fer triði hovmaðurin at vita, hvussu fer.
Tað gongur sum hjá hinum báðum; hann situr í smáttuni og talar blítt við gentuna, vil fegin hjálpa við tí, hon hevst at í húsinum. Biður sleppa sær at vera har um náttina.
Singorra játtar. Tá ið songartíð er, sigur gentan fyri munni sínum:
”Rætt er tað, nú gloymdi eg at lata kálvin inn. Tað noyðist eg at gera.”
Nei, hann skuldi fara, sigur hovmaðurin beinanvegin. Hon takkar fyri beinasemið og sigur við hovmannin: ”Kálvurin er eitt sindur styggur. Sig mær, tá ið tú hevur fingið hendur á hann.”
”Nú havi eg hann,” rópar hovmaðurin og heldur í halan á kálvinum.
Tá rópar Singorra:
”Kálvur haldi kalli, kallur haldi kálvi.
Ríðið so og rennið yvir dalar og fjøll
til tann ljósa morgun.”
Tað var ikki lagaboð, kálvurin helt av stað við hovmanninum hangandi í halanum. Soleiðis tuskaðust teir báðir ta líðilongu nátt. Tá ið alljóst var morgunin eftir, og hovmaðurin slapp leysur, var hann so deyðgivin og illa farin, at tað var nóg illa, hann knógvaði heim aftur á kongsgarðin.
Meðan hetta hendir, ganga kongur og drotning heima á borgini og tingast um at fáa sonin giftan. Hann letur sær siga, fer burtur í eitt annað land at biðja um eina kongsdóttur.
Síðani verður gjørt til brúdleyp, og alt er gleði og gaman á kongsgarðinum.
Men nú ein dagin ber tað so til, at kongssonurin er úti og koyrir við síni ungu brúður. Tey koma fram við tí lítla húsinum, har Singorra býr saman við tí blinda manninum. Í tí sama fáa rossini ein hvøkk, verða ólátað, bróta og leggja undan. Har standa so kongssonurin og hans unga brúður farleys. Tey spyrja teir tríggjar hovmenninar, sum við eru, hvat nú er at gera. Teir samráddust sínámillum bæði væl og leingi. So siga teir við kongssonin, at í hesum lítla húsinum búði ein genta, sum hevði kunnað hjálpt teimum - um hon bara hevði viljað.
”Farið inn og spyrjið,” býður kongssonurin. Teir tríggir hovmenninir fara nú inn í smáttuna. Tann fyrsti biður læna sær úthúshurðina til akfjøl. Tann næsti biður læna sær plaggið, á klettinum lá, til ábreiði, og tann triði biður læna sær kálvin til at spenna fyri.
Hetta lænti hon teimum. Men eina treyt legði hon við: at verða boðin í brúdleypið hjá kongssoninum. Tað var henni játtað.
Hóvmenninir bjarva nú vognin saman sum best, teir kunnu, spenna kálvin fyri, og øll seta seg upp. Men best sum tey seta í gongd, skapast kálvurin um til tveir vala gangarar, ak-fjølin til tann vakrasta akstól av verðini og ábreiðið til tað skærasta silkivogntjald, ið nakar kongur kann ynskja sær. Síðani koyrdi kongssonurin heim til kongsgarðin við síni ungu brúður í øllum góðum.
Tá ið brúdleypsdagurin kom, læt Singorra seg í sítt fagrasta skrúð og fór til kongsgarðin. Hon skein av reyðargulli og dýrum steinum. Sjálv var hon so ovurvøkur, at fólk undraðust og talaðu sínámillum, at hon mátti vera kongsdóttir.
Brúdleypsgestirnir setast til borðs. Men øll hyggja at hesi fremmandu gentu, sum í vakurleika ber av øllum, tey áður hava sætt. Tá ið ein løta er gingin, tekur Singorra eina lítla eskju og letur upp. Úr eskjuni komu tríggir smáfuglar og flugu yvir borðunum fram hagar, ið kongssonurin situr. Tveir av fuglunum høvdu hvør sítt gullkorn í nevinum, men tann triði hevði gloymt sítt gullkorn.
Tá søgdu teir tveir smáfuglarnir við tann triðja:
”Nú hevur tú gloymt títt gullkorn, sum kongssonurin gloymdi Singorru.”
Í somu løtu gekk mest sum eitt ljós upp fyri kongssoninum, og hann mintist alt um, hvussu hann hevði svikið sítt lyfti móti unnustu síni. Hann stígur upp frá borðinum, tekur arm-arnar um Singorru og sigur:
”Tær og ongum øðrum vil eg halda brúdleyp við, tí tú er mín rætta festimoy.”
Tá ið hetta hendi, var mikið tumbul í salinum, og gestirnir vistu ikki, hvat teir skuldu halda. Men tá fór kongssonurin at siga frá øllum, sum hent var, líka frá tí degi havfrúgvin tók hann, og til ta stund Singorra hevði bjargað honum úr øllum vanda og ført hann heilan heim.
Síðani varð tann fremmanda kongsdóttirin førd heim aftur til foreldur síni. Men kongssonurin helt brúdleyp við tí vøkru Singorru, og tað í samfullar tvær vikur. Tá ið gamli kongurin doyði, varð sonurin kongur og Singorra drotning. Tey livdu og ráddu í ríkinum í mong ár, umhildin av øllum íbúgvunum.
Úr bókini ”Ævintýr 2”. Heðin Brú týddi. Føroya lærarafelag gav út í 1964.


c: text/html

text:
Vinnuhúsið: Virksemið er longu skert vegna starvsfólkatrot. Um ikki starvsfólk eru at loysa uppgávurnar kann tað í ringasta føri merkja avmarkaða tænastu, og at matarstøð mugu snara lykilin um.
Ein vinna sum krevur nógv starvsfólk
Á matstovum og gistingarhúsum er neyðugt at hava nógv starvsfólk til arbeiðis, fyri at tryggja eina góða tænastu. Allir postar mugu vera mannaðir, annars riggar maskinaríið ikki, og gesturin verður ónøgdur. Á gistingarhúsum er virksemi allan sólarkringin, og tað krevur, at arbeiðsplássið er mannað allar tímar í døgninum.
Elsi Petersen, HR leiðari á Gist&Vist, greiðir frá, at tey í løtuni hava tørv á 15-20 starvsfólkum. Talan er um kokkar, køkshjálparar, reingerðarfólk, tænarar og barrvørðir.
“Starvsfólkatrotið ger, at tey starvsfólk, vit hava, mugu renna skjótari, og at øll mugu hjálpa til allastaðni. Vit hava sagt nei til at hava ymisk tiltøk, onkrar matstovur hava opið avmarkaðar tíðir og onkur matstova hevur verið stongd og er framvegis stongd. Um starvsfólkatrotið heldur fram, kann tað í síðsta enda hava ta avleiðing, at vit kanska mugu steingja onkur støð permanent og siga nei til enn fleiri tiltøk. Vit brúka øll okkara netverk nógv fyri at finna starvsfólk. Vit hava havt lýsingar úti og hava eisini lýst hjá Nordjobb. Avbjóðingin er, at vit hava brúk fyri fólki, ið kunnu arbeiða støðugt, fulla tíð og eisini í longri tíðarskeið, og tað snýr seg bæði um faklærd og ófaklærd starvsfólk.”
Tørvur á útlendskum starvsfólki
Á Gist&Vist hava tey seinastu árini havt nakað av útlendskum starvsfólkum at manna nøkur av størvunum í fyritøkuni.
“Tíverri er hetta ein stórur trupulleiki nú, tí tað er vorðið nærum ógjørligt at fáa ófaklærda arbeiðsmegi hendavegin. Sum vit skilja á lagnum, so skal ein útlendingur (uttanfyri ES) hava serkunnleika ella skulu serlig framleiðsluatlit til, sum t.d. fiskivinna, fyri at fáa arbeiðsloyvi. Av eini ella aðrari orsøk sleppa gistingarhús og matstovur ikki upp í part, hóast starvsfólkatrotið í hesari vinnuni sjáldan hevur verið størri. Harafturat hevur viðgerðartíðin eisini verið ómenniskjanslig long, heilt upp í 10 mánaðir og longur. “
Elsi Petersen vísir á, at ein máti at loysa trupulleikan er at viðurkenna, at tørvurin er ómetaliga stórur á ófaklærdari arbeiðsmegi í Føroyum, og tískil er neyðugt við nýtulking av paragraffunum og ikki minst at gera tað lættari og skjótari onkursvegna at útvega sær arbeiðsmegi uttanfyri ES londini. “Sum nú er, hava vit eina undangóðkenning til ES borgarar, ið kunnu byrja í starvi, so skjótt umsóknin er send avstað, treytað av at arbeiðsloysi er undir 3,5%. Ein tílík skipan fyri borgarar uttanfyri ES hevði verið kærkomin. Umframt at tænastuvinnan, sum ferðavinnan er partur av, verður javnsett við fiski – og alivinnuna, í sambandi við viðgerð av arbeiðsloyvum hjá ófaklærdum uttanfyri ES.”, sigur Elsi Petersen.
Kann fáa keðiligar avleiðingar
Um onki verður gjørt, so kann tað í longdini fáa avleiðingar fyri Gist&Vist.
“Tað hevði merkt, at vit so ikki kunnu koyra við fullari ferð. Tað vil siga, at vit, í ringasta føri, møguliga mugu steingja matarstøð og minka um virksemið á okkara gistingarhúsum. Eisini verður tað torført at hugsa nýskapandi og um vøkstur og menning, um man allatíðina skal brúka orku uppá at koma ígjøgnum dagin. Vit royna at gera tað hugaligari at vitja og liva í Føroyum, men sum gongdin er nú, er tað ógvuliga torført at røkka hesum máli.”
Um tú veitst okkurt, sum VP ikki veit - skriva so til vp@vp.fo

robotstxt: allowed

filter: keep


text:
Lasanja við grønmeti
Lasanja er ein fastur táttur heima hjá okkum, tá ið køliskápið skal tømast. Tað eru ongar reglur fyri, hvat kann og hvat ikki kann fara í. Alt slag av grønmeti, salati og osti kann brúkast. Nakað av grundleggjandi tilfarinum má ein brúka, men til fylluna kanst tú brúka júst tað, tær lystir. Um tú hevur havt pitabreyð til nátturða dagin fyri, so kunnu til dømis allar restirnar fara í lasanjuna dagin eftir. Við at koyra grønmeti í lasanjuna, gerst mongdin av mati eisini størri, og tí er kanska eisini okkurt eftir til matpakkan dagin eftir.
Tilfar til 4-6 fólk
400 g malið neytakjøt
3 gularøtur
2 leykir
3 pungar av hvítleyki
1 lógva av brokkoli
1 lógva av blómkáli
1 lógva av soppum
1 piparfrukt
2 dósir av hakkaðum tomatum
Kryddarí – oregano, kili, salt og pipar
1 pk bechamelsós/morneysós
Lasanjuplátur
Rivnan ost
Arbeiðsháttur
Set ovnin á 180 stig.
Tað er ymiskt, hvat man dámar, og tí kann grønmetið antin skerast grovt ella koyrast í ein minihakkara, so tað blandast við kjøtinum.
Byrja við at brúnka leykin og hvítleykin og koyr síðani kjøtið saman við. Síðani skal alt tað grøna í grýtuna, og lat tað steikja eina løtu. Krydda við oregano, kili, salti og pipari. Tú kanst smakka til við øðrum, sum tú plagar at brúka, tí tað er umráðandi, at nokk av smakki kemur í. Koyr síðani hakkaðu tomatirnar í. Um tú ynskir ein vátari konsistens, kanst tú koyra eitt sindur av vatni ella mjólk í. Um tú eigur eitt sindur av róma, so gevur tað eisini ein góðan, rundan smakk.
Koyr nú skiftivís kjøtbland, bechamelsós og lasanjuplátur í eitt eldfast fat og síðani rivna ostin ovast. Set fatið mitt í ovnin í 45 minuttir.
Lasanjan kann borðreiðast saman við salati og breyði.
Prei
Koyr eitt sindur av osti og kryddarí á gomlu breyðflísarnar, og koyr tær í ovnin í 10 minuttir. Hetta smakkar sera væl afturvið.


text:
Nordic Hard Seltzer
Nordic Hard Seltzer. Eitt frískligt og brúsandi íkast til summarið. Hetta er tann fyrsti av sínum slag, sum er framleiddur í Føroyum.
Nordic Hard Seltzer inniheldur bert fáar kaloriur. Smakkurin er fruktkendur, úr nátúrligum úrdráttum, uttan gluten, og einki sukur. Smakkirnir eru lættir og brúsandi við Passion Fruit/Mango og Elderflower/Lime.
Seinastu árini hevur Hard Seltzer verið sera væl umtókt uttanlands, og tí meta vit eisini, at tíðin er búgvin til at hettar verður framleitt í Føroyum.
Vit vóna at tit taka væl ímóti Nordic Hard Seltzer, sum í fyrstu syftu fæst til keyps í sølubúðunum hjá Føroya Bjór og hjá Rúsdrekkasøluni.
Innihald: 33 cl, 4.5% vol,
Smakkur: Lætt og brúsandi
Orkuinnihald: 25 Kcal/100 ml
Onki sukur
Uttan gluten


text:
Skúlin
Kvívíkar skúli er ein 4 flokkaður skúli.
Skúlaárið 2020-2021 eru hesir flokkar saman:
- 1. og 2. árg.
- 3. og 4. árg.
- 5. og 6. árg.
- 7. árg.
Ymiskt tilfar
- Meginreglur
- Atferðarreglur í Kvívíkar skúla
- Umsókn um næmingafríloyvi
- Tilbúgvingarætlan
- Trivnaðarætlan (dagførd, 27.10.2017)
Heilsa
Skúlaheilsufrøðingurin hevur viðtaluhøli í skúlanum og sær næmingarnar eina ferð um árið. Tá verður hugt eftir sjón, hædd og vekt hjá børnunum, og hjá 1. og 7. flokki verða eisini hoyrn og litsansur kannað. Eisini verður tosað við næmingarnar um ymiskt viðvíkjandi heilsuni, trivnað og menning.
Heilsufrøðingurin hevur tagnarskyldu og skal hava samtykki frá foreldrunum, um hon t.d. ynskir at tosa við flokslæraran um skúlatrivnaðin hjá einum næmingi.
Foreldur og næmingar eru vælkomnir at seta seg í samband við heilsufrøðingin.
Hon eitur Morid Meitelberg og er at hitta á tel. 56 23 39.
Tannlæknaskipanin í Kvívíkar Sókn umfatar børn frá 0 ára aldur til tey fara úr 10. flokk. Tannlæknastovan er í Vestmanna skúla, og hevur tel. 42 41 67. Tannlæknin eitur Eyðbjørn Joensen.
Skúlabørn eru til kanningar tvær ferðir um árið - vanliga beint eftir heystferiuna og undan páskum. Børnini fáa fráboðan beinleiðis til heimini.
Hjá børnum í 4. flokki verður harumframt eisini kannað, hvussu tennirnar standa. Hetta verður gjørt av serfrøðingi, sum kemur á vitjan. Boð verða tá givin beinleiðis til heimini og umvegis skúlan.
Matpakkar
Teir flokkar, sum hava tímar aftan á døgurða, eta matpakkar sínar í skúlastovuni.
Busskoyring
(galdandi frá 19. august 2020)
Koyring á morgni:
Koyring eftir skúlatíð:
Útleigan
Reglur í samband við útleigan av skúlanum
Søgan
Skipaður skúli kom til Kvívíkar í 1905. Katrin Samuelsen var lærarinna og skúli var hildin í bóndagarðinum uppi á Hellu.
Frá uml. 1855, vita vit at Kvívíks-Jógvan og Jóan Petur Gregoriussen (I.P.G) gingu oman í prestagarðin á Kirkjuteigi at læra (læna bøkur) frá V.U. Hammershaimb. Eisini vita vit um ein ferðalærara, sum hevði alla Norðurstreymoy, frá Vestmanna til norður í Sund.
Í 1907 var skúli bygdur í Kvívík. Karin Samuelsen var lærarinna.
1918-1939 var Jóhanna Jensen (f. Haraldsen) lærarinna. Var útlærd í Havn. Í hesum tíðarskeiði vóru eisini nógvir vikarar.
1939-1945 var Hjalmar Joensen (seinni Hátún) lærari.
1945-1950 var Símun Hansen lærari.
1950-1951 var Anna Elisabeth vikarur.
1951-1991 var Rólant Lenvig lærari.
Í 1956 var vikarur settur at hava hondarbeiði.
Í 1976 var nýggjur skúli bygdur. Tá blivu fleiri lærarar settir á skúlanum. Rólant Lenvig var settur sum fyrstilærari.
Í 1991 var Bjarni Heinesen settur sum fyrstilærari.
Í 2004 var byrjað at byggja afturat verandi skúla.
1. aug. 2012 var Høgni Warberg settur sum fyrstilærari.
Svimjihylurin er opin soleiðis:
Týsdag:
18:30-20:30 Vaksin
Hósdag:
16:00-17:00 Dreingir í skúlaaldri
17:00-18:00 Gentur í skúlaaldri
18:00-19:30 Smábørn og foreldur
19:30-20:30 Vaksin
Kostnaður:
Børn: 10 kr.
Vaksin: 20 kr.
Um áhugi er at leiga hylin, vinarliga ringi á tlf. 29 24 23.
Kostnaður er 300 kr. um tíman.


text:
G! 2021 er avlýst
Tað harmar okkum at boða frá, at G! festivalurin aftur í ár er avlýstur vegnu serstøku koronu-støðuna. Handfaringin hjá myndugleikunum av støðuni hevur verið vánalig. Ógreiða støðan og ágangurin frá myndugleikunum í seinastuni ger, at vit í dag kenna okkum kroyst til at hála í bremsuna
Støðan hevur verið góð í føroyska samfelagnum og ljósið við endan av tunlinum var at hóma. Tí varð avgerð tikin í mai mánaði um at halda á við fyrireikingum til festivalin, sum skuldi vera 15.-17. juli. Tilmælini vóru tá framvegis, at í mesta lagi 500 fólk kundu samlast, men eingi greið boð vóru at fáa frá myndugleikunum um væntaðu støðuna í summar, hóast einki smittuútbrot hevði verið seinastu 4 mánaðirnar.
Samstundis tók landsstýrið avgerð tann 14. mai um at linka um tilmælini fyri ferðandi, ið komu til Føroyar. Sóttarhald í 4 dagar varð broytt til heimauppihald, har ferðandi frítt kundu fara út á matstovu at eta, og smittan fekk fríari ræsur at koma innaftur í samfelagið.
- Vit harmast øgiliga nógv um støðuna og høvdu ynskt at kunna hildið festival saman næsta vikuskifti, sigur Sigvør Laksá, stjóri á G! Festivalinum. Men sum støðan er kenna vit okkum noydd til at avlýsa festivalin aftur í ár. Vit kunnu bara staðfesta, at landsstýrið valdi at lukka føroyska summarið fyri at gera lívið eitt sindur lættari hjá ferðandi, ið komu til Føroyar.
Seinastu dagarnir eru smittutilburðirnir vaksnir nógv. Tí kenna nógv fólk seg ótrygg, og vandin fyri smittuspjaðing vaksur dag um dag. Tí er eisini sannlíkt, at Føroyar enda á reyða lista hjá øðrum londum ein av komandi døgunum. Hetta ger tað trupult hjá útlendskum bólkum at koma til Føroyar at spæla, tí tey verða tvungin í sóttarhald, tá tey fara heimaaftur. Alt hetta ger, at G! festivalurin er noyddur til at avlýsa festivalin í ár.
Samstundis sum tiltøk innan ítrótt og Ólavssøkan mestsum einki hoyra fyri at samla langt omanfyri 500 fólk, hava myndugleikarnir lagt hart út eftir tónleikafestivalum í summar. Tað seinasta stráið fall, tá løgmaður í dag bjóðaði at endurrindað útreiðslur hjá tónleikafestivalum, aftur fyri at hesir avlýsa síni tiltøk í summar. Øll, ið hava keypt sær atgongumerki til G! festivalin, fáa tí endurgoldið sítt atgongumerki, so skjótt sum landsstýrið hevur útgoldið pengarnar til hetta.
G! festivalurin kemur sterkt aftur tann 14.-16. juli í 2022.


text:
Sigri Mitra Gaïni
Sigri Mitra Gaïni er føroyskur/iranskur/norskur yrkjari og sjónleikari. Hon varð fødd 1975 í Oslo, hevur føroyska mammu og iranskan pápa. Hon vaks upp bæði í Føroyum og Noregi, gekk í fronskum skúla í Noregi, meðan hon búði har. Hon gekk á studentaskúla í Føroyum og er búsitandi í Føroyum.[1] Sigri er dóttir Lív Joensen, abbadóttir Sigurð Joensen og Sigrið av Skarði og langabbadóttir Símun av Skarði, sum yrkti føroyska tjóðsangin Tú altfagra land mítt. Hon spældi ein av høvuðsleiklutunum í føroyska/danska filminum Bye Bye Bluebird hjá Katrini Ottarsdóttir. Sigri spældi leiklutin sum Barba. Filmurin bleiv vístur á fleiri filmsfestivalum uttanlands og vann eisini prísir. Sigri hevur givið fýra yrkingasøvn út, øll eru skrivaði á føroyskum. Í 2004 fekk hon Bókmentavirðisløn M.A. Jacobsens fyri fagrar bókmentir.
Listarligt virksemiEdit
FilmarEdit
- 1999 - Bye Bye Bluebird.
- 2002 - Polle Fiction.
BøkurEdit
HeiðurslønirEdit
- 2004 - Bókmentavirðisløn M.A. Jacobsens fyri fagrar bókmentir.
KeldurEdit
Slóðir úteftirEdit
- Sigri Mitra Gaïni á Internet Movie Database (Enskt)


text:
ÍSF og Fólkaheilsuráðið fara nú undir nýggja avbjóðing fyri at fáa føroyingar at røra seg, í allan juli mánaða kunnu føroyingar vitja fjallatoppar og luttaka í kappingini um eitt vikuskifti í Mykinesi, sum endar við eini rundferð kring Føroyar við tyrluni.
Rørsla í Føroyum er kapping fyri familjur, bindiklubbar, vinfólk, starvsfelagar og aðrar bólkar.
Átakið verður avgreitt í samstarvi við Sona og Pól Sundskarð.
Kekkið inn á Sona appini
Fyri at vera við í kappingini, skulu tit vitja fimm ymiskar fjalltoppar í juli og skráseta túrin á Sona appini.
Fyri at skráseta er neyðugt, at tú ert innritað/ur á Sona og hevur lokalitet tendrað á telefonini. Tað er umráðandi, at tú kekkar inni á Sona appini.
Øll, ið hava kekkað inn í juii, eru við í einum lutakasti um 5.000 kr. til at ferðast í egnum landi, og tey sum vitja 5 fjallatoppar eru við í kappingini um stóra høvuðsvinningin, ið verður latin í august.
Enn ber eisini til at ganga 5 bygdagøtur og kekka inn fyri at vera við í kappingini.
Fjallatúrarnir og bygdagøturnar eru allar vístar á heimasíðuni http://pol.fo
Seinni í summar koma tvær aðrar avbjóðingar við góðum vinningum og møguleika fyri at kappast um høvuðsvinningin.
Vit hava eisini saman við Pól Sundskarð sett nakrar túrar saman til teirra, ið ikki megna fjallatúrar ella bygdagøtur. Les meira um tað her
Høvuðsvinningurin
Høvuðsvinningurin er eitt vikuskifti í Mykinesi fyri fimm fólk, við øllum íroknaðum.
Tit flúgva við tyrluni úr Vágum fríggjadagin 7. august, og lenda í Mykinesi, har tit búgva í hugnaligu á Lonini Guesthouse, har Oda frá GoLocal fer at vera um tykkum alt vikuskiftið.
Tit gista í hugnaligum kømrum undir væðingini í søguliga gistingarhúsinum. Á skránni er góður føroyskur matur, sólseturtúrur við ferðaleiðara at hyggja at lundum og túrur niðan á Knúk við ferðaleiðara. Njótið hugnaligu bygdina og friðin um kvøldið við áartutli og fuglasongi. Alt vikuskiftið fáa tit lekran heimagjørdan mat.
Tyrlan kemur aftur eftir tykkum sunnudagin 9. august.. Á veg heim aftur flúgva tit við tyrluni til allar oyggjar á rutunetinum hjá tyrluni. Umborð á tyrluni fáa tit ábit og okkurt fyri tostan.


text:
Teir mest grundleggjandi upplýsingar um persónar eru at finna í skipanini hjá Landsfólkayvirlitinum, vanliga rópt FÓLK.
Her verða persónarnir eyðmerktir við persónstalinum(P-talinum), sum er høvuðs lykilin í samskiftinum hjá borgaranum við almenn myndugleikarnar. Meira er at lesa um Landsfólkayvirlitið her.
Landsfólkayvirlitið verður fyrisitið sambært løgtingslóg um fólkayvirlit, sum tú finnur her.
Grundardátu verkætlanin í samband við persónar(FÓLK) hevur hesi yvirskipaðu mál:
- at øll dagføring av upplýsingum verður gjørt talgilt
- at útlendskir bústaðir verða tøkir í FÓLK
- at talgild atgongd verður til álítandi upplýsingar
- at upplýsingar verða lætnar ókeypis
- at miðfirraðar skráir, bæði almennar og privatar, kunnu fáa talgilda atgongd umvegis heldina til FÓLK, við stuttum skotbrá
- at borgararnir sjálvir kunnu dagføra upplýsingar í Fólkayvirlitinum
Og eru hetta ítøkiligu verkevnini:
- at kanna um undirtøka er fyri at tillaga lóggávu um fólkayvirlit
- at verkseta skrásetingarskipan so prestarnir skráseta talgilt í FÓLK
- at menna vev-tænastur(WEB-services) so at FÓLK kann dagføra miðfirraðu skipanirnar umvegis Heldina
- at menna sjálvgreiðslutænastur til borgararnar
- at gera konsept fyri kontaktupplýsingar (teldupost, telefon v.m.)
- at menna skipanina soleiðis, at privatar fyritøkur fáa dagført grundleggjandi upplýsingar sjálvvirkandi úr FÓLK


text:
Filmsfelagið: Hanus Kamban, sum hevur granskað Stefan Zweig og júst hevur lisið "Schachnovelle", fer at innleiða sýningina í Filmsfelagnum mikukvøldið.
Nýggi týski filmurin ”Schachnovelle” byggir á metsølubókina, sum eysturríkski Stefan Zweig skrivaði í Brasil frá 1938 til 1941, tá hon kom út og gjørdist hansara seinasta og kendasta ritverk.
Hetta er ein stórbærur sálarfrøðiligur spenningsleikur, meistarliga filmaður og kliptur sum tað sømir seg einum avgerandi talvi, har spælt verður um lívið og tilveruna.
Vit eru í Wien í 1938. Nazistarnir hava tikið Eysturríki og sakførarin Bartok verður handtikin og settur í Hotel Metropol, har Gestapo er flutt inn og hevur gjørt sær høvuðssæti. Teir vita, at Bartok hevur koturnar til allar tær risaupphæddir, sum múgvandi fólk hava í bankanum. Tá Bartok noktar at geva nazistunum koturnar, verður hann avbyrgdur í einum kliva.
Í einum marrudreymi, sum í ”Shutter Island” (2010) gera nazistarnir alt, teir eru mentir, at taka mótið frá Bartok og bróta hann niður sum menniskja. Men eingin veit, at í klivanum hevur Bartok fjalt eina heilt serliga bók. Tað er ein bók um talv, ið gevur søguni og filminum navn.
Nú verður kappingin millum Bartok og nazistarnar eitt talv, har hvør leikur elvir til ein mótleik, har lívið er uppá spæl.
Leikarar eru Oliver Masucci, Birgit Minichmayr og Rolf Lassgård. Týski Gerd Oswald gjørdi film úr somu søgu í 1960.
Sýningin, sum er almenn, er í Filmsfelagnum mikukvøldið 20. oktober kl 20.
Um tú veitst okkurt, sum VP ikki veit - skriva so til vp@vp.fo


text:
Óli Mortensen vann fyri løtu síðani gull á DM á stuttgeil 2017, tá ið hann í 400 metra frísvimjing svam teinin við stórum nýggjum persónligum meti á 3:48.67. Og tað var snøgt sagt genialt svomið, frá at vera aftast til fremst hasar 400 metrarnar !
Óli var nevniliga aftast aftaná teir fyrstu 50 og 100 metrarnar, og tað greitt eisini í mun til teir sum koyrdu á har frammi. Men so arbeiddi hann seg upp, 1-2 pláss hvørjar 50 metrar, til hann við síðstu 50 lá fremst og helt tað plássið síðstu tvær longdirnar.
Besta tíð hjá Óla var 3:49.92 áðrenn hetta, frá DM fyri lið í oktober mánaða, og áðrenn tað 3:50.03 frá Swedish Swim Games í 2016.
Flott svomið, og flott svarað aftur, aftaná ein harðan 1500 metur í gjár!


text:
Góðu tit øll
Her er nýggj innbjóðing til Aldursbólkameistarastevnuna 2020, sum nú útsett til hin 30. og 31. mai 2020.
Her er ymiskt sum er væl øðrvísi enn í fyrru útgávu, til at fáa hesa stevnu at hóska til almennu coronatilmælini sum fráboðað í dag:
- Vit royna at avgreiða hvønn aldursbólk uppá éin dag, so at tað vónandi ikki verður neyðugt at yvirnátta.
- Vit flyta stevnuna til Havnar, so at vit spara hesa ferðatíð hjá suðuroyingum á degnum, og ífall at neyðugt verður at yvirnátta.
- Vit strika allar liðsvimjingar umframt 800 frí; til at spara tíð, og 800 frí til ikki at skula hava ein vendidómara per geil í fjarendanum.
- Vit avmarka luttøkuna hjá hvørjum einstakum svimjara til í mesta lagi 8 kappingar, nú hvør einstakur kappast bara éin dag, og til at spara tíð.
- Vit krevja at viðkomandi svimjarar verða undanfráboðaðir í seinasta lagi 8. mai, so at vit um neyðugt kunnu tillaga stevnuna enn meira.
- SSF skaffar dómararnar, sum vit vænta verður lætt nú tað er ein av fáu møguleikunum at sleppa at vitja ABMS
Har er sikkurt okkurt annað sum eg havi gloymt beint nú, og afturat hesum koma okkara kappingartilmæli ísv corona, sum verða klár í seinasta lagi 15. mai.
Sigið endiliga frá, um okkurt er. Vit royna sum frægast at fáa hesa stevnu avgreidda sum vanligt, men mugu jú tillaga onkunstaðni.
Vegna starvsnevnd SSF
Rókur


text:
Føroyskir fangar fáa tvífalda revsing
politikkur15-03-2021 - 14:02 - Jóanis Nielsen
Um vit ikki kunnu bjóða føroyskum fangum at sita dóm ella varðhald í heimlandinum, so mugu vit í øllum førum tryggja teimum samband við familju og vinir umframt góða sálarhjálp í sambandi við avbyrging í longri tíð. Tað heldur Djóni Nolsøe Joensen, sum hevur sett løgmanni ein fyrispurning um evnið.
Fyrr í ár hoyrdist, at neyðugt hevur verið at senda føroyskar fangar til Danmarkar at sita í varðhaldi, tí varðhaldið í Mjørkadali er fult. Ofta verður ført fram, at tað at senda fólk av landinum at sita ein dóm, kennist sum ein tvífald revsing, tí hesi verða avskorin frá familju og avvarðandi sum heild, og at hetta sálarliga er hart fyri bæði fanga og avvarðandi.
Djóni Nolsøe Joensen hevur í hesum sambandi sett løgmanni ein fyrispurning. Hann vil hava at vita, hvussu løgmaður ætlar at tryggja, at føroyskir fangar uttanlands fáa sama rætt til telefoniskt samband við avvarðandi, sum hesi høvdu fingið, sótu tey í Føroyum. Eisini vil hann hava at vita, hvørji ítøkilig sálarheilsutilboð standa fólki í boði eftir leyslating, um tey hava verið avbyrgd í longri tíð.
- Gert tú okkurt ólógligt, skalt tú sjálvandi sita dómin. Men umstøðurnar í Føroyum gera, at bæði tann dømdi og tey avvarðandi, sum einki ólógligt hava gjørt, fáa eina revsing, sum ikki stendur mát við brotsverkið. Frástøða og kostnaður gera, at føroyskir fangar í Danmark fáa færri vitjanir. Tí er alneyðugt, at vit tryggja teimum gott telefoniskt samband við familju og vinir undir varðhaldinum og góða sálarhjálp, um tey hava verið avbyrgd frá umheiminum í longri tíð, sigur Djóni Nolsøe Joensen, tinglimur fyri Javnaðarflokkin.


text:
Samband
Hevur tú viðmerkingar, fráboðanir ella annað, ert tú vælkomin at seta í samband við leiðslu og leiðaran, Gunnar Steymoy.
Teldupostur: gunnars@torshavn.fo
__________________________
Svimjihøllin læt upp í 1982. Í høllini eru 12 fólk í føstum starvi og 8 fólk í føstum avloysarastarvi. Starvsfólkini skulu upp til lívbjargararoynd annaðhvørt ár, og taka víðkað fyrstuhjálparskeið hvørt ár.
Gevið gætur at vegna COVID19, sleppa bert 50 kvinnur og 50 menn fyribils inn í senn.
Her eru fýra hyljar, tvey hitarúm, tveir barnahyljar, har hitin er 29-30 stig. Ein 25 metrar langan hyl og ein kavingarhyl. Í hesum báðum hyljunum er hitin 26,5 stig. Svimjihøllin bjóðar tær eisini at leiga gosbað á 40 stig og at dippa í kalt á 2 stig.
Svimjihøllin hevur 3 økur, bæði til vaksin og børn.
Høllin verður eisini leigað av Havnar Svimjifelag, ÍSB og Tórshavnar Froskmannafelag.
Talið á vitjandi liggur um 450-500 um dagin, tó er talið av vitjandi munandi størri um summarið.
Um summarið vitja millum 650 og 700 fólk um dagin.
Høvuðsuppgáva / Missón
Svimjihøllin er karmur um fjøltáttaðar møguleikar fyri likamsvirkni (rørslu), spæli, vælveru , svimjiítrótti og sosialari samveru fyri fólk í øllum aldri, sermerkt av tænastu, reinføri og trygd.
Framtíðarmynd / Visjón
- Svimjihøllin skal verða viðurkend sum ein vælvirkandi tænastuveitari, har tænasta, vatngóðska, reinføri og trygd eru í hásæti.
- Svimjihøllin virkar fyri at spæl, fimis- og úrvalssvimjing kunnu samvirka væl undir somu lon.
- Svimjihøllin stuðlar undir og skapar karmar fyri at borgarar í øllum aldri verða eggjaðir til likamsvirkni
- Svimjihøllin ynskir at vera eitt dragandi arbeiðspláss við trivnaði og fakkunnleika.
- Svimjihøllin mennir tænastuna í samstarvi við feløg og borgarar.
Tak niður faldara um svimjihøllina


text:
Tak niður zip fílin sum inniheldur ein .dll fíl. Hann skal leggjast inn í "bin" mappuna hjá tínari vevtænastu (riggar bara til .NET vevtænastur)
DLL fílin er ein soap extension sum leggur kravdar V6 headers inn í svarið, um teir ikki eru har. Eftir at DLL er lagdur í bin mappuna, skal eitt SOAP Extension skrásetast í web.config, tað skal liggja undir system.web -> webServices->soapExtensionTypes

Kodan í DLL fílinum implementerar System.Web.Services.Protocols.SoapExtension. Tú kanst download koduna sum eitt Visual Studio projekt, við at trýsta á knappin.


text:
Tað var fullsett í Finsen, tá Jógvan Andrias Joensen fór á pall við nýskrivaða einmansleikinum “Kom bara inn, eg skal ikki gráta”.
Vit fingu orð á Jógvan Andrias eftir frumframførsluna í gjárkvøldið.
Tað er Ria Tórgarð, sum hevur skrivað. Fyri tónleikapartinum stendur Edvard Nyholm Debess.
Leikurin lýsir veruligar hendingar, sum Jógvan Andrias hevur upplivað sum smádrongur, hvørs ólukkuliga útfall var einsemi og vónloysi. Og sum hann hevur stríðst fyri at vinna á, og nú er klárur at siga frá.
- Eg hevði eina góða kenslu áðrenn eg fór á pall, og nú eftir framførsluna vil eg siga tað sama. Eg havi verið í góðum hondum, - alt mítt lív. Tað eru sjálvandi fleiri eg havi hug at takka, mong av teimum vóru til sýningina í gjárkvøldið. Nøkur eru ikki millum okkum longur, men teimum sendi eg góðar tankar hvønn dag. Tó vil siga at uttan dygga stuðulin frá Rudolf Joensen, Riu Tórgarð og Súsannu Tórgarð stóð eg ikki á pallinum í gjárkvøldið, sigur Jógvan Andrias ikki sørt merktur av støðuni.
- Tað eru nøkur ár síðani eg byrjaði at umhugsa at siga mína søgu. Men tað, sum gav mær íblástur til at hugsa pallseting av søguni var ein einmansleikur, sum eg sá Noreg fyri just 3 árum síðani, sigur Jógvan Andrias.
- At leikurin verður sýndur nú, 50 ár aftaná at Felagið Javni var sett á stovn, er ikki tilvildarligt. Eg minnist gott aftur á, tá ráki vendi, og vit í størri mun enn áður fóru at taka okkum av okkara eygnu sjúklingingum. Tað kunnu vit vera stolt av í dag. Fyri mær er Javni ímyndin av rákinum, sigur Jógvan Andrias Joensen.
Einmansleikurin "Kom bara inn, eg skal ikki gráta" verður sýndur í Finsen hesa vikuna. Leikurin verður sýndur í Finsen hesa vikuna kl 20. Atgongumerki kunnu keypast á atgongumerki.fo . Ikki seld atgongumerki kunnu keypast við dyrnar.
Síðani er ætlanin er at fara kring landið við leikinum.
##med2##
##med3##
##med4##


text:
Kenn mær einki um
Kenn mær einki um
DKK 200,00
DKK 200,00
- Lýsing
- Additional information
Lýsing
Sjúrðarkvæðini eru partur av føroysku „populermentanini“ og endurspegla eina føroyska hugmyndafrøði um kyn. Eitt nú vísa persónlýsingarnar ein greiðan mun á kvinnum og monnum: Kvinnurnar eru vakrar, svikafullar, hevnisamar og falskar. Tær eru tølandi, harðhjartaðar og duga gand. Menninir, hinvegin, eru raskir, sterkir og virkisfúsir kappar. Teir duga ikki gand og gera ongantíð órætt.
Kvæðini eru sparin við ítøkiligum upplýsingum, so spurningurin er, um kynjamyndanin, tá ið av tornar, er so einføld og greið. Tí er grund til at viðgera kynjaspurningar í Sjúrðarkvæðunum við atliti at lýsingunum av kvinnum og monnum.
Kenn mær einki um greinar Sjúrðarkvæðini við støði í frásagnar- og kynjafrøði.
Fróðskapur hevur givið út bókina Kenn mær einki um. Kyn, frásagnarviðurskifti og frábrigdi í Sjúrðarkvæðunum eftir Brynhild Kamban. Henda útgávan tekur støði í MA-ritgerð, skrivað á Føroyamálsdeildini og vard í november í fjør.
Malan Marnersdóttir hevur ritstjórnað bókina. Astri Luihn hevur gjørt permumyndina við heitinum Blá søga í 2008.
Bókin er nr. 11 í røðini Setursrit og er 110 blaðsíður,


text:
Kekenia
Kekenia er landslutur í Russlandi. Síðan Sovjetsamveldið fall, hava kekenar stríðst fyri tjóðskaparligum frælsi, men Russland, ið er samveldisríki, er hart ímóti hesum. Teir kvíða fyri, at fer ein landspartur burturúr, verður alt tað russiska samveldið syndrað. Kekenia hevur sjálvstýri, men er undir russiskum yvirræði.
Søga[rætta | rætta wikitekst]
Tá ið russiska samveldið gjørdist frælst í 1991, kravdu ymsar tjóðir í ríkinum at loysa frá Russlandi. Kekenia lýsti seg sjálvstøðugt ríki í desember 1991. Russisk herlið tóku seg inn í landið fyri jól í 1994 og bumbaðu høvuðsstaðin Grosny í sor. Kekenar hildu ímóti, og geriljakríggið stóð við í 1995-1996, og 90 000 fólk lótu lív. Vápnahvíld varð undirskrivað í august 1996 - Russland skuldi taka herlið síni aftur.


text:
2 vørur
Byrjanarpakki til nýføðingin - Prefolds - 21 skiftVanligur prísur 2.697,00 kr Útsøluprísur 2.427,30 kr Spar 10%
- 21 WeeCare prefolds
- 3 Snappi frá ImseVimse
- 6 Little Lamb skeljar stødd 1 (vel litir)
- 1 Little Lamb vátposi (vel lit)
Bygnaður
Prefoldin er býtt í trýggjar teigar við 2x4x2 løgum av súgvandi bambus og vistfrøðiligari bummull. Verður hon trífaldað, fært tú átta súgvandi løg.
Mát
36x36 cm - roknast skal tó við, at hon tódnar 10-15%, tá hon verður vaskað.
Tilfar
70% Bambus / 30% Vistfrøðilig bummull
GG! Skriva í viðmerkingarteigin, hvørji mynstur, tú ynskir, tá tú kemur til kassan. Velur tú einki ávíst, fært til tilvildarligar vørur, alt eftir hvat er á goymslu.
Fyrivarni verður tikið fyri útseldari vøru og mynstrum.
Koyr skitnar blæur í vátposa. Hav ein stóran vátposa við pusliborðið (eitt nú í einari ruskspann ella hangandi á einum króki) og ein lítlan vátposa í puslitaskuni. Tá blæurnar skulu vaskast, skalt tú bara lata posan upp og koyra hann í maskinuna. Vend møguliga posan á ranguna við at trýsta uppundir botnin, so innihaldið dettur í maskinuna. Tær nýtist altso ikki at nerta við skitnu blæurnar.
Blæurnar mugu ikki liggja ov leingi í posanum, áðrenn tær vera vaskaðar - í mesta lagi 2-3 dagar. Annars kunnu plettar festa seg, og vatntætta lagið oyðileggjast.
Vaska við upp til 60*c. Eg viðmæli at brúka neutralt vaskievni. Fylg vegleiðingini á pakkanum, hvussu nógv skal nýtast - ansa eftir ikki at nýta ov nógv. Ofta er ríkiligt at nýta helvtina av tí, sum verður viðmælt á pakkanum. Nýt ikki bleiki- ella skolievni.
Hang blæurnar á snórin - gjarna úti, so tær verða luftaðar væl. Sólin hjálpir eisini at beina fyri møguligum plettum. Turkitrumlan kann oyðileggja vatntætta lagið, so eg viðmæli ikki at nýta turkitrumlu. Innlegg, toybind v.m. uttan PUL kunnu tó turkast við lágum hita í turkitrumluni, men eg viðmæli so vítt gjørligt at heingja á snórin.
Eg viðmæli at leggja nýggjar blæur og innlegg úr natúrtilfari á blot í køldum vatni í 12-24 tímar, og síðani skulu tær vaskast nakrar ferð. Hetta er fyri at økja súgvievnið. Blæur úr bambus skulu vaskast 6-8 ferðir, áðrenn tær súgva fullkomiliga. Skeljar skulu tó bert vaskast eina ferð áðrenn nýtslu.
Stripping av blæum
Viðhvørt kann tað koma fyri, at toyblæurnar lukta sterkt av ammoniak. Hetta merkir, at ov nógv vaskievni er nýtt, og blæurnar tískil innihalda yvirskotssápu. Tað eru fleiri mátar at “strippa” blæurnar. Tann mildasti er at kókivaska tær nakrar ferðir uttan nakað vaskievni. Til ber eisini at nýta edik ella natron, sum neutraliserar sápuna. Hetta skal tó ikki gerast ov ofta, tí tað slítur blæurnar.
Prefold - BambusVanligur prísur 89,00 kr Spar Liquid error (product-template line 131): Computation results to '-Infinity'%
Kann nýtast við Snappi og skel útyvir, sum innlegg í einari skel (AI2) ella sum boostari í náttblæuni.
Bygnaður og súgvievni
Prefoldin er býtt í trýggjar teigar við 2x4x2 løgum av súgvandi bambus og vistfrøðiligari bummull. Verður hon trífaldað, fært tú átta súgvandi løg.
Mát
36x36 cm - roknast skal tó við, at hon tódnar 10-15%, tá hon verður vaskað.
Tilfar
70% Bambus / 30% Vistfrøðilig bummull
Koyr skitnar blæur í vátposa. Hav ein stóran vátposa við pusliborðið (eitt nú í einari ruskspann ella hangandi á einum króki) og ein lítlan vátposa í puslitaskuni. Tá blæurnar skulu vaskast, skalt tú bara lata posan upp og koyra hann í maskinuna. Vend møguliga posan á ranguna við at trýsta uppundir botnin, so innihaldið dettur í maskinuna. Tær nýtist altso ikki at nerta við skitnu blæurnar.
Blæurnar mugu ikki liggja ov leingi í posanum, áðrenn tær vera vaskaðar - í mesta lagi 2-3 dagar. Annars kunnu plettar festa seg, og vatntætta lagið oyðileggjast.
Vaska við upp til 60*c. Eg viðmæli at brúka neutralt vaskievni. Fylg vegleiðingini á pakkanum, hvussu nógv skal nýtast - ansa eftir ikki at nýta ov nógv. Ofta er ríkiligt at nýta helvtina av tí, sum verður viðmælt á pakkanum. Nýt ikki bleiki- ella skolievni.
Hang blæurnar á snórin - gjarna úti, so tær verða luftaðar væl. Sólin hjálpir eisini at beina fyri møguligum plettum. Turkitrumlan kann oyðileggja vatntætta lagið, so eg viðmæli ikki at nýta turkitrumlu. Innlegg, toybind v.m. uttan PUL kunnu tó turkast við lágum hita í turkitrumluni, men eg viðmæli so vítt gjørligt at heingja á snórin.
Eg viðmæli at leggja nýggjar blæur og innlegg úr natúrtilfari á blot í køldum vatni í 12-24 tímar, og síðani skulu tær vaskast nakrar ferð. Hetta er fyri at økja súgvievnið. Blæur úr bambus skulu vaskast 6-8 ferðir, áðrenn tær súgva fullkomiliga. Skeljar skulu tó bert vaskast eina ferð áðrenn nýtslu.
Stripping av blæum
Viðhvørt kann tað koma fyri, at toyblæurnar lukta sterkt av ammoniak. Hetta merkir, at ov nógv vaskievni er nýtt, og blæurnar tískil innihalda yvirskotssápu. Tað eru fleiri mátar at “strippa” blæurnar. Tann mildasti er at kókivaska tær nakrar ferðir uttan nakað vaskievni. Til ber eisini at nýta edik ella natron, sum neutraliserar sápuna. Hetta skal tó ikki gerast ov ofta, tí tað slítur blæurnar.


text:
Kalsoy
Kalsoy er hin vestasta oyggin í Norðoyggjum. Hon er long og mjá, og hóast hon er lítil í vavi, so eru ikki minni enn fimm tunlar í oynni. Henda samanseting hevur við árunum givið henni heldur skemtiliga navnið “blokkfloytan”.
Á Kalsoy eru fýra bygdir – norðanífrá: Trøllanes, Mikladalur, Húsar og Syðradalur, og fólkatalið á oynni er um 100 fólk.
Ferðasambandið til Kalsoy er gott. Bilferjan Sam siglir millum Klaksvík og Syðradal fleiri ferðir um dagin. Gott busssamband er eisini millum bygdirnar. Kunna teg nærri um tað á ssl.fo
Syðradalur
Syðradalur er fyrsta bygdin, tú kemur til, tá ið tú leggur at landi í Kalsoy. Hóast Syðradalur er tann av teimum fýra bygdunum á oynni, sum lættast slepst til, so er hon kortini tann bygdin á oynni, ið hevur minsta fólkatalið.
Hinvegin er Syðradalur ein vælumtókt frítíðarbygd, og tað væl skiljandi, tá ið vakurleikin í og rundan um bygdina verður havdur í huga.
Húsar
Á Húsum kanst tú njóta ein dygdargóðan føroyskan bita. Kokkurin kann enntá gera tær ein matpakka, sum tú kanst taka við tær og njóta júst, har tú vilt.
Mikladalur
Mikladalur er víðagitin fyri sagnirnar, ið eru knýttar at bygdini – serliga Páll Fangi og Kópakonan. Ein av mætastu gripunum í Mikladali er standmyndin av Kópakonuni, sum í brimi og logn stendur á Stórakneysa. Hans Pauli Olsen hevur gjørt standmyndina.
Trøllanes
Frá Trøllanesi kanst tú ganga til vitan úti á Kallinum. Haðan kanst tú síggja norðastu Føroyar og hyggja út í havsbrúnna.
Á Trøllanesi kanst tú vitja gomlu smiðjuna og síggja teir á Kallsgarði arbeiða og røkja elligamla handverkið í smiðjuni, sum nú er eitt “economusée”. Gamla smiðjan er í minsta lagi 200 ár – kanska 300 ár, so smiðjusiðvenjan hevur djúpar røtur í bygdini.
Nakrir av bestu smiðunum í Føroyum upp ígjøgnum tíðina eru ættaðir av Trøllanesi og Mikladali, haðan fleiri mæt listafólk eisini eru ættað.


text:
- Plast og skrell samlast ofta upp í bygdum og býum, og síðan spjaðist tað út í náttúruna. Tí vil grønledska landsstýrið nú avmarka nýtsluna av einnýtsluplasti - og í seinsta lagi frá 2023 at rokna skal einnýtsluplast bannast landinum.
Í tíðindaskrivi sigur grønlendska landsstýrið, at plastdálking hevur negativ árin á náttúruna og á samfelagið. Plast, sum endar í náttúruni, verður við tiðini niðurbrtið til mikroplast, sum endar í teimum dýrum, sum menniskjan gagnnýtir.
Kring um heimin hevur stórt fokus verið á plasti, og eitt nú er mikroplast funnið í drekkivatni kring um heimin.
- Tað er positivt at uppliva, at fleiri og fleiri kenna samábyrgd og eitt nú velja aðrar loysnir við einnýtslutilfari. Vit síggja, at fleiri taka lut í felags ruddingartiltøkum og eru upptikin av at ansa betur eftir náttúruni.
Landsstýrismaðurin í umhvørvismálum, Kalistat Lund, sigur seg fegnast um, at tey hava fingið nógv góð hugskot og ráð frá borgarum og vinnulívinum, og hann vísir á, at tað er, tá staðið verður saman, at úrslitini vísa seg.
Meira um hetta og forvitnisliga átakið hjá grønledska landsstýrinum kann lesast á heimasíðuni www.sermitsiaq.ag


text:
Heystið er so herliga mentað og tað er eisini tá, at nógvar av teimum góðu bókunum koma út. Bókadagurin hjá Rithøvundafelag Føroya verður sunnudagin 13.november frá klokkan 14 til 18 í Norðurlandahúsinum. Tiltakið er alment og øll er vælkomin. Skráin er fjølbroytt og áhugaverd, við góðum upprunaføroyskum tilfari, bæði til børn og vaksin. Umframt føroyskar rithøvundar luttaka eisini útlendskir gestir.
Fyrst á skránni er annar gesturin sum greiðir frá um fyrstu bókaútgávuna um dansispøl í Føroyum og aftaná koma dansifeløg at framføra dansispøl. Síðani verður barnabókatiltak, har lisið verður úr teimum nýggjastu føroysku barnabókunum.
Eisini verður áhugaverd samrøða við rithøvundarnar Jóanes Nielsen og Peter Laugesen um teirra samstarv um yrkingasavnið ”Smukke fejltagelser”. Eftir hetta lesa høvundar upp úr teirra nýggjastu verkum. Tey vøkru mistøkini vóru ummæld her á blogginum:
http://listinblog.blogspot.com/2011/08/meistaralig-mistk.html
Kl. 14.00 Forlagið Fróðskapur og dansispøl, Klingran:
Kl. 15.00 Barnabókatiltak, Dansistovan:
Helle Thede Johansen: Vinurin


text:
BA Contemporary Arts at Bath Spa University, Bath, UK
MA Fine Arts at Bath Spa University, Bath, UK
RETROGRADE GROUP EXHIBITION, BATH UK, NOVEMBER 2017
BA DEGREE SHOW, BATH UK, JUNE 2017
VÀRFRAMSÝNING, TÓRSHAVN FAROE ISLANDS, MARCH 2018
WALCOTT CHAPEL RESIDENCY, BATH 2018
WALCOTT SHOP RESIDENCY, BATH 2018
FAB FRINGE FESTIVAL, BATH UK, MAY 2018
ÓLAVSØLU EXHIBITION, TÓRSHAVN FAROE ISLANDS, JULY 2018
PERFORMANCE, AUDIENCE ENGAGEMENT/PARTICIPATION EVENT. THE HOLBURNE MUSEUM , SEPTEMPER 2018, BATH UK.
MA DEGREE SHOW, BATH UK, SEPTEMBER 2018
VÀRFRAMSÝNING, TÓRSHAVN FAROE ISLANDS, MARCH 2019
MENTANARVIKA SOLO EXHIBITION, VÁGAR FAROE ISLANDS AUGUST 2019
MENTANARVIKA PRINTING WORKSHOP, VÁGAR FAROE ISLANDS AUGUST 2019
I have a BA in Contemporary Arts from the university of Bath Spa Art and Design, I am currently undergoing my MA in Fine Arts at Bath Spa.
I am a freelance Graphic Designer – A passionate advocate for animals and nature – I am currently living in Bath UK – Have a long time partner of 8 years.
Eg havi nomið mær eina BA in Contemporary Arts og eina MA in Fine Arts á Bath School of Art and Design(Bath Spa University) í Somerset, Onglandi.
Í mínum arbeiðs hátti royni eg at arbeiða á markinum millum dokumentatión og uppspuna, og samaspælið teirra millum, við serligum atlitið til náttúru og sálarfrøðiliga heiti Nature Connectedness, eisini kent sum Biophilia. Hypotesan sigur at menniskjan hevur eina viðfødda trongd at søkja samband við náttúruna. Hendan trongdin fær okkum til at romantisera náttúruna og hyggja burtur frá teimum heldur kaotisku aspektunum so sum deyði og lýðing.
Dokumentatión, sum er síla ígjøgnum uppsuna, hermir eftir veruleikanum og er tó eitt sindur skeikla ímóti tí friðsæla.
Í mínum árbeiðshátti brúki eg fotografi sum tað dokumentariska elementið, har uppspunin verður umboðaður í viðgerðini av tí avmyndaða; hetta kann vera screen print ella aðrir arbeiðshættir. Skulpturellu aspektini vera tilevnaði við hesum í huga og eru ein sera hugskygnislig tilgongd.


text:
Likka (lat. Larus fuscus L; da. Sildemåge) er nógv minni enn bakur, ljósari á kápuni og hevur gul bein. Hon kemur higar fyrra partin í apríl, og seinasta partin í mai fer hon at reiðrast. Best dámar henni á turrum, nøkurlunda sløttum haga; ofta eiga har heilir flokkar, men ikki gera tær sær reiðrini nær við hjá hvørjum øðrum. Seinast í mai og fyrst í juni verpur hon 3 egg. Eftir 27 døgum koma ungarnir út bleikt morgráir á liti. Bæði tí at føði teirra — eftir spýggjuni at ætla — er mest grasormur, og tí at likka taðar víða um, har hon eigur ella heldur seg til, ger hon sjónligt gagn í haganum — eyrskruv kann verða til grønan vøll, tá hon hevur reiðrast har eitt tíðarskeið. Men nú í seinnu tíðini er hon so nógv nørd, at henni treingist um føði, og tí ger hon seg inn á onnur fuglareiður.
"Eina ferð sat eg við eitt likkureiður og tók eggini upp í hondina til at føla, um ungarnir skjótt fóru at koma út; tá fleyg eitt tjaldur tvær ferðir niður yvir meg og sló meg á høvdið við veinginum. Hetta man vera orsøkin til, at likkur lata tjøldur, sum eiga nær hjá teimum, fáa frið, men ræna tjaldursreiður, sum eru langan veg burtur."
Har sum útróðrarbátar koma at landi, og har sum fiskur verður turkaður, flykkist hon nógv uppiyvir. Stundum leitar hon at húsum at fáa sær okkurt etandi, og ikki man tað vera sørt, at hon nú og tá nápar sær ein høsnarunga. Summir siga, at hon eisini drepur ússalig smálomb; og nú meinar mangur maður, at tað átti at verið minkað um hana.
Mót vetri rýmir hon suðureftir; likkur, merktar í Føroyum, eru skotnar við Frankaríkis og Portugals strendur.
Úr: Mikkjal á Ryggi: Fuglabókin, Dýralæra II. 1951.
Másasløgini eru um flestu vegir lík teimum klófuglum, ið hagafuglar eru, og kunna við røttum verða nevndir hagafuglar; um eini tvey av teimum verpa í bjørgunum, so síggjast tey stundum í stórum flokki sita í haganum. Í mongum eru tey hvørjum øðrum lík. Øll hava tey sama vakra vakstrarlagið og langar veingir; tá ið tey sita, røkka teir aftur um velið. Øll hava tey eitt lætt og vakurt flog — kunna sveima langan veg, uttan at veingirnir síggjast rørast. Tó at gongulagið er gott, gera tey lítið av at ganga — halda seg mest í luftini ella á sjónum. Tey kunna svimja skjótt, og eru so lættfloytt, at tað ber lítið ella einki til at kava. So føða tey seg av fongi, sum tey taka oman á ella nær undir vatnskorpuni — aftur at tí, sum tey vinna sær uppi á landi. Eggini eru 2 ella 3, grøn ella brún ella harímillum, við nógvum dimmum blettum.
Øll sløgini, ið higar koma, eru grá ella blálig á bakinum. Summi eru stórir fuglar, summi miðalstórir. Tey stóru sløgini hava øll gult nev við einum stórum reyðum bletti hvørjumegin á undirnevinum og króki á yvirnevinum. Annars eru tey á sumri hvít allar staðir, á vetri gráflekkut um høvur og háls. Ungfuglur teirra, nevndir skurar, eru grásprøklutir ella morsprøklutir og hava grátt nev.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Íløgur
Tað gongur framá búskaparliga
Nýggjastu tølini benda á, at tað gongur framá búskaparliga, og at tað gongur betur, enn tey flestu kanska høvdu óttast. Til dømis smásølan, sum lækkaði sera nógv í vár. Nú hevur hon vunnið tað mista innaftur – og meir aftrat. Hetta er støðan bæði í Evropa og USA. Tað er tó stórur munur millum vinnugreinirnar. Handil á netinum hevur av álvara vunnið frama, meðan tað gongur verri hjá fysiskum handlum. Tað er serliga tungt hjá ferðavinnuni og matstovuvinnuni, meðan til dømis timburhandlar og lágprísmatvøruhandlar kunnu vísa á stóran vøkstur.
Hóast búskapurin batnar skjótt, er enn kreppa. Arbeiðsloysið er enn stórt, hóast tað minkar. Stóri spurningurin er nú, um hugurin at taka váða á marknaðunum megnar at halda partabrøvunum uppi, til búskapartølini vísa greið tekin um, at kreppan er av.


text:
NEVZA-kappingin er av á hesum sinni. Hjá bæði gentum og dreingjum eydnaðist Finnlandi at vinna og harvið staðfesta støðu sína sum sterkasta Norðurlandið í flogbólti.
Møguligt er at síggja dystirnar aftur frá NEVZA kappingini.
Sjónvarpsrásin hjá Volleyball Danmark hevur níggju dystir (finalurnar og bronsudystirnir hjá dreingjum verða tøkir um stutta tíð).
Sí dystirnar á http://zibrasport.dk/volley/page/20
Dystirnir í gentukappingini verða tøkir í ein mánað á:
http://livestream.com/accounts/15606148 (hetta leinkið tykist ikki at rigga).
Níggju dystir frá dreingjakappingini síggjast á:
https://www.youtube.com/c/KennetRusbjerg/live
Hópin av myndum frá kappingini eru at síggja á:
https://www.facebook.com/nevzau17
Genturnar argaðu Svøríki
Eftir fína dystin fyrradagin ímóti Onglandi skuldu føroysku genturnar í gjár royna at halda stílin, tá ið Svøríki stóð hinumegin netið. Og tað kann ikki annað sigast, enn at tað gjørdu tær. Serliga í fyrsta setti, sum var púra javnt alla tíðina.
iðið var nakað broytt frá dystinum ímóti Onglandi, men tær sum komu inn stóðu seg sera væl. Spælið gekk væl og fleiri ferðir eydnaðist at blokka svensku álopini. Men heilt á mál komu genturnar ikki og taptu settið 23-25. Í hinum settunum var gongdin nógv tann sama, hóast tey ongantíð gjørdust heilt so jøvn sum hetta fyrsta.
Sera góð kapping hjá dreingjunum
Føroysku dreingirnir hava staðið seg sera væl. Tveir sigrar er tað blivið til. Fyrst 3-2 á Onglandi í einum ómetaliga spennandi dysti. Og á síðsta leikdegnum var tað Noreg, ið mátti lúta fyri føroysku dreingjunum í eini sannari føroyskari maktuppvísing, sum byrjaði eftir eitt vánaligt 1. sett, sum Noreg vann stórt.
Men eftir tað lótu føroysku dreingirnir ongantíð Noreg sleppa inn aftur og vunnu trý tey næstu settini. Seinastu løtuna í 4. setti stóð nógv á, men ein av heilt stóru føroysku leikarunum, Oskar í Haraldstovu Weihe sveik ikki, tá ið hann fekk góða heving frá Jónfinni Hansen, og hann dundraði bóltin í gólvið. Tá var lag á monnum.
Tað er langt síðan, at eitt føroyskt U17 dreingjalandslið hevur staðið seg so væl sum hetta í NEVZA-kappingini og vunnið tveir dystir. Og í øllum hinum dystunum hevur føroyska liði staðið seg væl. Fleiri av hesum leikarunum fara nú við U19 landsliðnum til Kettering í Onglandi, har teir skulu dystast ímóti somu londum. U19 kappingin er í døgunum 26. – 31. oktober.
Niðanfyri eru øll úrslitini og endaliga støðan í kappingni; genturnar fyrst og síðani dreingirnir:
NEVZA U17 gentur í Ikast, Danmark 17.-20. oktober 2016:
Bólkur C: Føroyar, Danmark, Finnland og Ongland
Bólkur D: Ísland, Noreg og Svøríki
Gevið gætur, at tíðirnar eru danskar!
Gevið gætur, at tíðirnar eru danskar!
Endaliga støðan:
Nr. 1: Finnland
Nr. 2: Noreg
Nr. 3: Danmark
Nr. 4: Ísland
Nr. 5: Svøríki
Nr. 6: Ongland
Nr. 7: Føroyar
NEVZA U17 dreingir í Ikast, Danmark 17.-20. oktober 2016:
Bólkur A: Føroyar, Danmark, Noreg og Ongland.
Bólkur B: Finnland, Ísland og Svøríki
Gevið gætur, at tíðirnar eru danskar!
Gevið gætur, at tíðirnar eru danskar!
Endaliga støðan:
Nr. 1: Finnland
Nr. 2: Svøríki
Nr. 3: Danmark
Nr. 4: Ongland
Nr. 5: Ísland
Nr. 6: Noreg
Nr. 7: Føroyar


text:
Seinnu árini hava vit sæð eitt ávíst rák millum kommunurnar, at tær vilja leggja saman í størri eindir. Hetta hevur havt við sær, at tríggjar tær størstu kommunurnar, Tórshavnar-, Klaksvíkar og Runavíkar kommunur, eru vorðnar enn størri, og aðrar nýggjar samanlagdar kommunur eru vorðnar eyðsýndari í kommunala landslagnum: Vágoyggin fevnir nú bert um tvær kommunur: Vága og Sørvágs kommunur, bygdirnar við Sundalagið eru í dag saman í Sunda kommunu, sum Gjógv eisini er partur av. Leirvík og Gøta kastaðu saman um Eysturkommunu í 2009.
Sum tað sæst á kortinum, eru samanleggingar bert farnar fram norðanfjørðs. Sunnanfyri hevur hugurin at finna saman í størri eindir ikki verið tann sami. Ymiskar orsøkir munnu vera til hetta, og áhugavert kundi verið, at tær vóru útgreinaðar nærri.
Kommunusamanleggingarnar tykjast hava gjørt sítt til, at nøkur øki í landinum hava styrkt sína støðu. Hinvegin kunnu vit so spyrja, um tað er vantandi samanleggingarhugur, sum er sjálv orsøkin til, at onnur øki standa seg verri.


text:
Bert umboð fyri tey trý stóru feløgini, Treysti, Hvirlan og Bragdið, vóru umboðað tá FÍF seinasta hósdag hevði aðalfundin í ÍSF-húsinum. Undan dagsskránni var Jarvin F. Hansen frá ÍSF komin at greiða frá nýggju skrásetingarskipanini, sum hevur til endamáls at útvega neyv hagtøl fyri føroyskan ítrótt, tí sum nú er, er í veruleikanum eingin vitan, um t.d. hvussu nógvir føroyingar eru skipaðir í ítróttarfeløgunum. Hendan framløgan vardi ein lítlan tíma, og kl. 20.00 varð aðalfundurin settur. Niels Jákup Jakobsen var, sum siður er, valdur til orðstýrara, og kundi hann staðfesta, at fundurin var rætt og rættstundis lýstur. Síðani fekk formaðurin orðið og greiddi frá virkseminum farna árið. Nøkur evni vórðu tikin upp av fundinum aftaná. Formansins frágreiðing kann lesast aðrastaðni her á síðuni. Guttorm Sørensen legði síðani roknskapin fram, og varð hann góðkendur av aðalfundinum.
Síðani var nevndarval á skránni. Formaðurin, Hallur Holm, og nevndarlimirnir Guttorm Sørensen og Heini Hátún stóðu fyri vali. Hesir tóku allir við afturvali, og tá eingin annar stillaði upp, vórðu teir allir klappaðir til tvey ár afturat í nevndini. Nýggir eykalimir skuldu veljast. Anna Maria Seloy varð vald fyrsti tiltakslimur, og Pól Sundskarð annar tiltakslimur. So varð farið til ymiskt, har tvey mál vórðu viðgjørd. Siðiligi fundurin varð slitin kl. 21.45


text:
Av tí, at spæliplássið hjá barnagarðinum á Svangaskarði, við tíðini, er blivið ov lítið, og tørvurin á almennum spæli- og fríplássum í kommunum er vaksandi, samtykti bygdarráðið mánakvøldið at fara undir at kanna møguleikan nærri við at gera eitt spælipláss afturat á Svangaskarði. Eisini er avgjørt at kanna møguleikan fyri at útvega útgerð til alment úti fitness.
Ætlanin er, at spæliplássið og økið til úti fitness koma at liggja saman, sum partur av stadionøkinum, í sunnara endanum. Hugsað er um økið millum kastigarðin og rennibreytina.
Ætlanin er at byrja uppá nýggja spæliplássið og økið til úti fitness í ár.


text:
Boðtænastan
Við Boðtænastuni er lætt at halda eyga við ymsum rørslum á kontuni. Tú kanst velja ymisk boð, m.a. tá peningur er komin inn á kontuna, ella tá saldan kemur niður um ávísa upphædd. Við Boðtænastuni kanst tú velja at fáa sms-boð ella teldupost um, hvat hendir á kontuni.
Veljast kann millum hesi boð:
-
Salda á kontuni
-
Tá saldan fer yvir ávísa upphædd
-
Tá saldan fer undir ávísa upphædd
-
Tá flyting yvir ávísa upphædd fer av kontuni
-
Tá flyting yvir ávísa upphædd kemur á kontuna
Undir saldu eru aftur aðrir valmøguleikar, har tú kanst velja, nær tú fært salduna sendandi:
-
Fastan dag í vikuni, t.d. hvønn mánadag
-
Fastan dag í mánaðinum, t.d. 1. í hvørjum mánaði
Fyri at tænastan kann skrásetast, skal fartelefonnummarið ella teldupostadressan hjá tær verða skrásett í bankanum.
Stovna Boðtænastuna
Soleiðis stovnar tú Boðtænastuna í Netbankanum:
- Innrita í Netbankan á telduni
- Far undir "Avtalur" í vinstru síðu
- Vel "Boðtænasta" í vinstru síðu
Her ber til at velja júst ta tænastuna, sum hóskar best til tín tørv. Trýst á “Stovna” út fyri tí møguleikanum, tú ynskir. Fleiri ymsir møguleikar eru, so fylg vegleiðingini undir hvørjum einstøkum møguleika.
Niðanfyri kanst tú taka niður vegleiðing til, hvussu tú stovnar Boðtænastuna í Netbankanum.
Ofta settir spurningar
Boðtænastan
Hvussu ofta kann eg fáa boð umvegis Boðtænastuna?
Tú velur sjálv/ur, hvussu ofta tú ynskir at fáa boð umvegis Boðtænastuna. Tú kanst t.d. velja at fáa boð hvønn dag ella eina ferð um mánaðin.
Hvussu tekni eg meg til Boðtænastuna?
Tú teknar teg til Boðtænastuna í Netbankanum ella við at seta teg í samband við okkum. Um tú enn ikki hevur stovnað Netbanka, kanst tú bíleggja Netbankan her. Tað er tó ikki ein treyt, at tú skalt hava Netbanka fyri at tekna teg til Boðtænastuna.
Hvat er Boðtænastan?
Boðtænastan er ein tænasta, sum kann geva tær boð umvegis sms ella teldupost, tá broytingar eru á kontu tíni. Tað kann t.d. vera, tá lønin kemur á kontu, ella tá inn- og útgjøld omanfyri eina ávísa upphædd eru.
Hvørji boð kann eg fáa umvegis Boðtænastuna?
Tú velur sjálv/ur, hvørjar upplýsingar tú fært umvegis Boðtænastuna. Tað kann t.d. vera, um peningur verður inngoldin á tína kontu, ella um saldan fer undir ávísa upphædd. Tú velur, hvørjar upplýsingar tú ynskir, tá tú teknar teg til Boðtænastuna.
Hvussu fái eg boð við Boðtænastuni?
Í Netbankanum kanst tú velja, um tú ynskir at fáa boð umvegis sms ella teldubræv.
Kann eg frámelda Boðtænastuna, um eg vil?
Tú kanst altíð frámelda Boðtænastuna, um tú ynskir tað.
Hvør er kostnaðurin fyri at brúka Boðtænastuna?
Sí galdandi prísir í prísbók okkara.


text:
Broyting í eftirlønarlóg rakar ung
1. januar 2019 kemur nýggj lóg um eftirlønarsamansparing í gildi, ið eisini fevnir um ung millum 14 og 21 ár. Hetta merkir, at eftir 1. januar er tað lógarkrav, at øll, ið fáa løn, eisini skulu hava eina pensjónskontu.
Spar saman til tína pensjón í BankNordik
Í BankNordik kunnu vit veita neyðugu ráðgevningina og pensjónskontuna, soleiðis at tíni viðurskifti eru í lagi, tá ið nýggja lógin í næstum kemur í gildi. Tað er skjótt og lætt at stovna eina pensónskontu:
-
Tú setir teg í samband við okkum á 330 330
-
Vit stovna tær eina pensjónskontu
-
Tú boðar tínum arbeiðsgevara frá kontunummarinum á pensjónskontuni, áðrenn fyrsta lønin í 2019 verður útgoldin.
So einfalt er tað, og soleiðis tryggjar tú, at lønin kann verða flutt uttan trupulleikar, eftir 1. januar 2019.
Boða arbeiðsgevaranum frá nýggju kontuni
Fyri at arbeiðsgevarin skal kunna rinda pensjón inn á nýggju pensjónskontuna, er tað umráðandi, at arbeiðsgevarin fær kontunummarið á nýggju pensjónskontuni, áðrenn fyrstu lønarflytingina í januar 2019. Um talan er um fleiri arbeiðsgevarar, skulu allir arbeiðsgevarar hava boð um nýggju kontuna.
Fylg við í Netbankanum
Tá ið kontan er stovnað, sæst hon í Netbankanum, har tað er lætt er at fylgja við, hvussu nógv tú hevur spart saman.
Fleiri upplýsingar
Hevur tú spurningar í hesum sambandi, ert tú vælkomin at seta teg í samband við okkum.


text:
§7 – Leiktíðin
Fótbóltslógin 2021 (§1 – §17) sum PDF
1. Hálvleikir
Ein dystur verður leiktur í tveimum líka longum hálvleikum á 45 minuttir. Hálvleikirnir kunnu bert styttast, um semja um hetta er fingin millum liðini og dómaran áðrenn dystarbyrjan, og einans um kappingarreglurnar loyva hesum.
2. Hálvleikssteðgur
Leikarar hava rætt til ein steðg í hálvleikinum. Hálvleikssteðgurin má ikki vera longri enn 15 minuttir. Ein stuttur drekki-steðgur (sum ikki skal vara longri enn ein minutt) er loyvdur í hálvleikinum undir longdari leiktíð.
Kappingarreglurnar skulu gera greitt, hvussu langur hálvleikssteðgurin er, og longdin á honum kann bert broytast við loyvi dómarans.
3. Yvirtíð
Tíð verður løgd aftrat í hvørjum hálvleiki sær fyri tíð, sum mist verður vegna:
- Útskifting(ar).
- Meting av skaðum á leikarum og/ella flyting av skaddum leikara av vøllinum.
- Drál.
- Agarevsingum
- Medisinskum steðgum, sum kappingarreglurnar loyva t.d. ‘drekki-steðgir’ (sum ikki skulu vara longri enn 1 minutt) og ‘køli-steðgir’ (90 sekund til 3 minuttir)
- Seinkingar, sum standast av, at VAR skal ‘kanna’ og ‘endurskoða’
- Øðrum orsøkum, íroknað seinkaða uppafturtøku av leiki (t.d. orsakað av, at frøast um eitt mál)
Fjórði dómarin vísir ta tíð, sum dómarin í minsta lagi hevur lagt aftrat, tá seinasta minutturin í hvørjum hálvleiki er við at vera farin. Yvirtíðin kann leingjast av dómaranum, men hon kann ikki styttast.
Dómarin skal ikki kompensera fyri ein feil viðv. tíðini í fyrra hálvleiki við at leggja meira ella minni aftrat seinna hálvleiki.
4. Brotsspark
Um eitt brotsspark skal verða tikið ella skal takast umaftur, skal hálvleikurin verða longdur, til brotssparkið er tikið.
5. Slitin dystur
Ein slitin dystur verður leiktur umaftur, um ikki kappingarreglurnar tilskila annað.


text:
Óhjálpin fólk skulu hava alla neyðuga hjálp
12. juli 2018
Kaj Leo Holm Johannesen, løgtingsmaður fyri Sambandsflokkin, fer í nýggju tingsetuni at seta Eyðgunn Samuelsen, landsstýriskvinnu í almannamálum, ein skrivligan fyrispurning (§ 52a) um stuðlar til óhjálpin fólk
Løgtingsmaðurin spyr fylgjandi:
1. Hvussu nógvir persónar undir 67 ár hevur Almannaverkið veitt stuðul til fyri árini 2016, 2017 og 2018?
2. Hvussu nógvir stuðulstímar tilsamans hevur Alamannaverkið veitt til persónligan stuðul fyri árini 2016, 2017 og 2018?
3. Hvussu nógvir persónar, sum fáa stuðul, eru skerdir í tímum í 2016, 2017 og 2018?
4. Hvussu nógvir tímar eru skerdir til stuðlar í 2016, 2017 og 2018?
5. Hvussu nógvir tímar eru visiteraðir til stuðlar í Almannaverkinum, t.e. tal av visiteraðum tímum og tal av veittum tímum í 2016, 2017 og 2018?
6. Hvør hevur ábyrgdina av persónum, sum ikki fáa nøktandi stuðul, um skaði hendir?
7. Er játtanin á løgtingsfíggjarlógini til stuðlar nóg høg til visiteraða tørvin?
Í viðmerkingunum til skrivliga fyrispurningin sigur Kaj Leo Holm Johannesen, løgtingsmaður, at tað hevur verið alment frammi, hvussu Almannaverkið í einar 3 vikur í summarfrítíðini, hevur skert sína tænastu til at stuðla fólki, sum eru óhjálpin heima.
Í einum ítøkiligum føri er komið alment fram, at talan er um ein persón, sum fekk heilaskaða, sum førdi við sær, at hesin nærum einki stutttíðarminni hevur, og er kognitivt ávirkaður. Hetta merkir, at viðkomandi ikki er førur fyri at klára seg sjálvan í dagligdegnum, og tí hevur tørv á stuðli. Í løtuni eru 16 stuðulstímar fastlagdir um vikuna, hóast Vejleford Rehabilitering mælir staðiliga til, at viðkomandi fær 40 tímar um vikuna.
Umframt hetta málið, so eru samstundis onnur, sum ikki hava orku at siga frá og eisini missa ella ongan stuðul fáa.
Familjurnar verða púra koyrdar niður mentalt, tey fáa onga feriu og teirra dagligdagur er ótolandi.
At enda sigur Kaj Leo Holm Johannesen, løgtingsmaður, í sínum viðmerkingum, at dømið er um annan persón, sum er óhjálpin, men fær ongan stuðul. Familjan er púra niðurkoyrd frammanundan, men skipanin tekur hetta ikki við í sinum metingum um tørvin á persónligum stuðli til familjuna.
Politiska skipanin og eitt vælferðarsamfelag kann ikki liva við, at sosialar tænastur og veitingar á henda hátt verða skerdar so álvarsliga, at einstaklingar og familjur verða niðurkoyrdar mentalt - tí verður hesin fyrispurningur settur.
Sambandsflokkurin
RN
Aftur


text:
Roger Hodgson spælir á Vágsbøi
Summar Festivalurin fær legendariska vitjan í 2018.
Nógv munnu minnast tiltiknu løtuna á Summar Festivalinum í 2006, tá ið Roger Hodgson hevði konsert tíðliga sunnumorgun, eftir at hann var meiri enn 30 tímar seinkaður til landið orsaka av vánaligum floglíkindum. Fyri mong er tað størsta løtan, sum hevur verið á Summar Festivalinum. Tann framúr sterki sangarin framførdi stóru hittini, hann skrivaði og sang í bólkinum Supertramp, og løtan í lýsingini kendist gandakend.
Nú kemur Roger Hogdson aftur á Summar Festivalin, og hesaferð hevur hann bólkin hjá sær við og fer at spæla heimshittini hjá Supertramp, sum hann sjálvur skrivaði og sang á sinni.
Sangir sum ”Give a Little Bit”, ”The Logical Song”, ”Dreamer”, ”Breakfast in America“, ”It’s Raining Again”, “School“, “Fool’s Overture” og ”Take the Long Way Home” gjørdu, at Supertramp seldi væl yvir 60 milliónir plátur.
Roger Hodgson hevur eina ta mest eyðkendu røddina í alheims poppi, og nú hann fer á heimskonsertferð, hevur hann sett Føroyar á listan. Og sjálvandi framførir hann á Vágsbøi, har hann fyri fyrstu ferð í lívinum spældi konsert klokkan fýra um morgunin.
Summar Festivalurin verður hildin í døgunum frá 9. til 11. august. Roger Hodgson er fyrsti útlendski bólkurin, sum verður kunngjørdur. Fleiri koma seinni.


text:
Ein av spennandi og fløguaktuellu tónleikabólkunum, Blátt Gras, verður í ár at hoyra á Dansibandsfestivalinum.
Hetta er fyrstu ferð, at Blátt Gras, sum eru kendir fyri góðan fólka-, country-, og bluestónleik, spæla á Dansibandsfestivalinum.
Tónarnir hjá Blátt Grass eru nógv at hoyra í føroysku útvarpsrásunum við løgum sum t.d., "We are travelling", "Sangur til sonin" og "Tokið". Í 2015 vann lagið "There is room at the table", FMA tónleikavirðisløn sum "ársins sangur" innan fólka-, country- og blues tónleik.
Eyðkendi stílurin hjá bólkinum er ávirkaður av "bluegrass", sum er tónleikur ið upprunaliga kemur úr amerikansku suðurstatunum Serliga er tað akkustiska ljóðmyndin og harmoniirnar við fleiri røddum. Teirra framførðslur eru ofta lættar og merktar av spæligleði.
Bólkurin hevur givið tvær fløgur út. Fyrra kom út á heysti 2014 og kallast "Ávegis". Hin seinna kom út á heysti 2018 og kallast "Framvegis".
Teir ið manna bólkin Blátt Gras eru Ragnar Joensen, Johan Mikkelsen, Terje Johannesen, Jarnhold Nattestad og Richard Johansen. Teir skriva sjálvir øll løgini og allar tekstirnar.
Dansibandsfestivalurin í Vági er í døgunum 3. til 4. mai 2019.


text:
Týsdagin 4. december var hátíðarhald á Suðuroyar Ellis- og Røktarheimi fyri Katrin Johansen sjúkrarøktarfrøðingi á Tvøroyri, Duritu Olsen fótterapeuti á Tvøroyri, ið báðar hava starvast á heiminum í 40 ár og Annu-Britt Eið heilsurøktara í Hvalba, ið hevur starvast á heiminum í 30 ár.
Ì sambandi við hátíðardagin fingu tær blómur og gávur handaðar, og segði Anna Djurhuus, leiðari hjá Bú- og Heimatænastuni nøkur orð, har hon takkaði teimum fyri góða og trúgva tænastu.
Frá vinstru: Anna-Britt Eið, Katrin Johansen og Durita Olsen
Mynd 2:
Daimi K. úr Hørg eindarleiðari, Anna Britt Eið, Katrin Johansen, Durita Olsen og Hervør Eidesgaard deildarleiðari
https://www.youtube.com/watch?v=QiZb877MwDI


text:
a. Pannukøkuhúsið
Uppskrift úr Sørvági
Tvey børn, drongur og genta, fóru út at ganga ein dagin, viltust og komu til eitt pannukøkuhús. Tey setast upp á takið til at eta av pannukøkunum; ein gomul blind kell-ing, sum stendur inni og melur, hoyrir tað skava á takinum, men heldur tað vera krákur og kemur so út og kístar. Børnini leggjast still, og kellingin fer inn aftur at mala.
Tá ið tey eru mett, fara tey inn í húsið, taka mjølið av kvørnarlúðrinum, fylla upp í hosur og sokkar sínar og leggja seg so undir kvørnina. Nú ið kellingin er liðug at mala og skal bera av lúðrinum, nú er einki mjøl. Tá heldur hon:
”Annaðhvørt er tað músin, ið melur, ella er tað tjóvurin, ið stjelur, ella ruggar henda gamla ikki rætt,” fer at trilva undir kvørnini og finnur bæði børnini.
Tað er alt í einum, at hon verður góð við gentuna, men ónd við drongin og setur hann á stíggj til at fita. Gentuna hevur hon hjá sær at ganga sær til handa.
Tá ið ein lítil tíð er umliðin, biður kellingin gentuna skera ein fingur av dronginum til at vita, um hann er feitur. Hann biður tá systur sína bera sær eitt træpetti at telgja til fingur, og tá ið hann hevur telgt tað, ber hon tað til kellingina, sum følir á og heldur tað vera fingur av dronginum:
”Einki er hann fitnaður enn; gev honum væl!”
Eina tíð eftir heldur kellingin, at nú eigur hann at vera fitnaður nakað, og biður gentuna skera ein annan fingur av honum og bera sær. Drongurin biður systrina taka sær ein tongul at telgja so vorðnan sum fingur. Hann telgir, og gentan ber kellingini tongulin.
”Ikki er hann feitur enn; men nú fer hann at fitna nakað,” heldur henda gamla.
Tá ið aftur ein tíð er umliðin, biður kellingin gentuna uppaftur skera ein fingur av dronginum. Hann sigur við systrina, at hon skal skera boppu av kúnni og bera kellingini.
”Ja, nú er hann feitur,” sigur kellingin og biður gentuna heingja ketil uppyvir at kóka: ”Tú skalt siga mær frá, tá ið vatnið kókar, og so skal eg koma og hjálpa tær at koyra drongin í pottin.”
Systkini leggja nú ráð saman: tey skulu lokka kellingina upp á eldstaðin og so fíra hana sjálva í ketilin. Hetta gera tey: fáa ta gomlu upp á eldstaðin at trilva og stumpa hana so eftir høvdinum í ketilin.
”Sjalvgjørt er væl gjørt!” var tað síðsta, ið læt í henni.
Síðan tóku tey tað, ið kellingin átti, og fóru heim til mommuna.
Frásøgn: Lovisa Djonesen, Sørvági (eftir Jóhannu Jógvansdóttur, Kvívík)
b. Uppskrift úr Kunoy
Tvey systkin, drongur og genta, sum høvdu verið úti og spælt, viltust burtur og funnu ikki heim aftur til foreldrini.
So komu tey til eitt risahelli, hvar ein gomul blind kelling var einsumøll inni; tey royndu at krógva seg fyri henni, men einki batti: hon fangaði tey bæði. Drongin setti hon í bur til at fita, og gentuna tók hon til at leita sær í høvdinum. Gentan skuldi ansa eftir beiggja sínum og bera hann til risakonuna hvønn dag, at hon kundi vita eftir, hvussu hann fitnaði.
Fyrsta dagin gav systirin honum ein træpinn, sum hann skuldi rætta fram í staðin fyri fingur sín.
”Knortilbein! hetta er so soltið,” segði risakonan, tá ið hon føldi á træpinnin og helt tað vera ein fingur.
Á henda hátt narraðu tey kellingina í níggju dagar, og hvørja ferð segði henda gamla við gentuna:
”Knortilbein, knortilbein, fjør mítt! fita mær hann betur!”
Tann tíggjunda dagin skar gentan buppuna undan kúnni og rætti risakonuni. Tá lívgaðist henda gamla upp:
”Klárt spik, fjør mítt!” og bað gentuna seta drongin livandi á spritið og steikja hann. Gentan segði, at hon dugdi ikki at bera seg at og bað kellingina koma og vísa sær, hvussu hon skuldi fáa hann upp á spritið. Hin gamla kom og skuldi leggja gentuni lagið á; men í sama bragdi fírdi henda hana inn í eldin, og har kolaðist hon.
Síðan tóku børnini alt, í hellinum var, av gulli og silvuri og funnu umsíðir heim aftur til foreldrini.
Frásøgn: Elsebeth Sørensen og Pauli Heinesen, Kunoy
Jakob Jakobsen: ”Færøske folkesagn og æventyr”, 1898-1901
Ævintýrið er her endurgivið við stavseting Hammershaimbs.
10 AT 327 A


text:
2419.15 - Brúkaralóg
Skeiðsnummar
2419.15
Heiti
Brúkaralóg
ECTS
10
Fortreytir
Tey lesandi skulu hava akademiska útbúgving á minst grundstigi (bachelor) við nóg mikið av løgfrøði ella javnmettum fakum, t.d. Grundskeiði í lóg ella líknandi.
Endamál
At veita innlit í føroyska brúkaralóg í víðari merking, hetta fevnir um innlit í marknaðarføringarlógina og aðrar lógir ið viðvíkja veitarum og brúkarum, so sum keypilóg og ásetingar um trygd, ábyrgd og rættargang. Hetta innlit skal fevna um í senn tættir í privatlóg (millum brúkara og veitara), almennari lóg (heimildir og skyldur hjá eftirlitismyndugleikum), prosess (mannagongdir í eftirliti, kæru og rættarsókn), umframt fatan av bæði rættarstøðuni í grannalondum og væntandi framtíðar gongd og menning á økinum.
Innihald
Brúkaralóg er nýggj bæði sum lóggáva og frøðigrein í Føroyum. Fakið tekur tí støði í bæði nýligari lóggávu og spjaddum eldri ásetingum, ið geva ávísa brúkaravernd, men harumframt verður hugt bæði at venju hjá brúkaraumboði og øðrum stovnum og venju úr øðrum londum. Dentur verður lagdur á at taka upp spurningar sum - hvør er brúkari? - hvar eru brúkaralóg og marknaðarføringslóg í breiðari merking at finna? - hvussu verða hesar lógir tulkaðar og brúktar? - hvørji markamót móti øðrum rættarøkjum (sum t.d. leigulóg) eru viðkomandi fyri brúkaralóg? - hvørji krøv eru væntandi í samvinnu við aðrar tjóðir (t.d. ES)? - Hvør er gongdin í grannalondum, sum væntast at kunna ávirka lóggávu og venju hjá okkum? - Hvussu dynamisk og mennandi er føroysk lóg á økinum, hvørjar doktrinir og venjur eru um at taka seg upp mennast? Undirvíst verður út frá útlendskum tilfari eins væl og føroyskum.
Læru- og undirvísingarhættir
40 tímar, harav 30 eru skipaðir í skema og aðrir eru vitjanir ella serlig øvilsi. Undirvísingin verður skipað við framløgum frá lærara og gestafyrilestrarhaldarum . Eisini verða studentaframløgur.
Læruúrtøka
Tey lesandi skulu kunna: - Greiða frá, hvussu klagaskipanin innan brúkaraøkið er skipað og virkar - Greiða frá rættarstøðuni hjá brúkarum í vanligari lóggávu. - Greiða frá samspælinum millum almannarættarligu og privatrættarligu reglurnar til verju av brúkarum - Út frá fjøltáttaðum tilfari eyðmerkja viðkomandi trupulleikar og løgfrøðilig argument innan brúkaralóg -Greiða frá viðkomandi tulkingarhættum og tulkingaravbjóðingum, eisini týdninginum av mennandi venju og ymsum sløgum av siðvenju. - Seta ítøkiligar trupulleikar í brúkaraløgligt høpi, sum prógvar innlit og yvirlit - Sambinda ymiskar fakligar tilgongdir og síðan velja loysn, ið byggir á dyggar fakligar grundgevingar - Greiða frá týdninginum av samveldisstøðu Føroya í hesum høpi, og hvørja ávirkan donsk og altjóða lóg hava á føroyska brúkaralóg. - Miðla og orða vitan og framløgu fakliga og málsliga vandaliga merkt av greiðari skipan og høpi.
Próvtøkuháttur
Uttanseturs próvdøming (saman við lærara) Skrivlig avrik telja 1/3 av próvtalinum, munnlig próvtøka 2/3. Til próvtøku fær næmingurin hálvan tíma at fyrireika seg í, og hevur hann loyvi at hava pensum og annað tilfar við frá undirvísingini. Próvtøkuspurningurin er um ávíst evni í pensum.
Próvdøming
Uttanhýsis
Próvtalsstigi
7-talsstigin
Lestrarlisti
Lærubók: Sonny Kristoffersen. Forbrugerretten 1. Markedsføringsretten i en civil- og offentligretlig kontekst. 6. udg., 2017. Tilfarssavn tøkt á Moodle undan undirvísing.
Ábyrgd
Andrass Holm Arge


text:
af Dina Jensdóttir Norðberg | aug 14, 2021 | BLOGGVit siga og syngja ofta, at “Gud er mín styrki og borg..” Men hvat merkir hetta veruliga, at Gud er okkara styrki, og at “alt eru vit ment í Honum?” Eitt kvøldið, sum eg sat við songarstokkin, mátti eg suffandi viðurkenna, at eg var so móð. Ikki “sovi-móð” men...
af Dina Jensdóttir Norðberg | aug 13, 2021 | BLOGGFyri einans 5 árum síðan sat eg við einum kaffikoppi heima hjá mammun og hugdi út gjøgnum vindeyga. Eg hevði júst fingið summarferiu og søkt inn til lærara. Eg visti ikki, um hetta var mítt lívstarv ella hetta var rætta leiðin, ið eg skuldi fara. Eg var so stúrin og...
af Dina Jensdóttir Norðberg | aug 11, 2021 | BLOGG“tykkum, sum við kraft Gud eru varðveitt við trúgv til frelsu…” (1. Pæt. 1:5) Er hetta versið ikki vakurt?! Vit eru frelst við trúgv (Ef.2,8-9), og vit eru varðveit við kraft Guds! (Jóh.10,28-39) Tað er so stór troyst at vita, at tá eg geri mistøk, sum hendir hvønn...
af Dina Jensdóttir Norðberg | aug 10, 2021 | BLOGGHey tit! Langt síðan eg havi presenterað meg ordiliga fyri tykkum!😄 Men, here is goes… ☑ Eg eiti Dina Jensdóttir Norðberg ☑ Eg eri 25 ár ☑ Eg kom til trúgv á Jesus sum einans 9 ára gomul. ☑ Eg bleiv gift við mínum besta vini, Evald...
af Dina Jensdóttir Norðberg | aug 8, 2021 | VloggarNú fara vit skjótt í skúla aftur, og tá er týdningarmikið at vera til reiðar frá fyrsta degi. Eg ynski at hjálpa tykkum at byrja hetta árið væl við at burturluta eina flotta tasku við nógvum góðum vinningum í. Hygg við hvat tú kanst vinna her. Tú vinnur við at dáma...